
[bookmark: _Hlk183003488]Vabariigi Valitsuse 22. detsembri 2011. a määruse nr 180 „Hea õigusloome ja normitehnika eeskiri“ muutmise määruse eelnõu seletuskiri

[bookmark: _Toc468454598][bookmark: _Toc468454599]1. Sissejuhatus
1.1. Sisukokkuvõte 

Hea õigusloome ja normitehnika eeskirja (HÕNTE) muutmise eelnõu kohaselt muudetakse väljatöötamiskavatsuse (edaspidi VTK) nimetust ja sisunõudeid, täpsustatakse mõju hindamise nõudeid seletuskirjas ning täiendatakse infot, mis tuleb seletuskirjas esitada Euroopa Liidu õiguse rakendamisel. Seletuskirja keelekasutust lihtsustatakse. 

HÕNTE-s on sätestatud nõuded Vabariigi Valitsuse koostatavatele seadus- ja määruseelnõudele ja nende seletuskirjadele, lisaks reguleeritakse HÕNTE-s VTK koostamist.

HÕNTE kaudu tagatakse, et õigustloovate aktide ettevalmistamisel järgitakse hea õigusloome põhimõtteid, mis on heaks kiidetud Riigikogu otsusega „Õigusloomepoliitika põhialused aastani 2030“[footnoteRef:1] ning mille eesmärk on tagada Eesti Vabariigi põhiseadusest lähtuv õiguskord. [1:  Riigikogu 12.11.2020 otsus „Õigusloomepoliitika põhialused aastani 2030“ on leitav Riigi Teatajast: Õigusloomepoliitika põhialuste aastani 2030 heakskiitmine–Riigi Teataja. ] 


Eelnõukohaste muudatuste eesmärk on parandada mõju hindamise kvaliteeti, toetada varajast kaasamist ja parandada seletuskirja informatiivsust. 

Kokkuvõte peamistest muudatustest:
· täpsustatakse mõju hindamise nõudeid, kaotades mõju olulisuse hindamise kohustuse ning nähes ette, et mõju hindamine peab olema tasakaalustatud, teadmuspõhine ja proportsionaalne. HÕNTE‑sse tuuakse kohustused selgitada mõjuanalüüsis eelnõu sisulisi muudatusi ning määrata sihtrühmad, uute mõjuvaldkondadena nimetatakse mõju digiarengule ja võrdsetele võimalustele;
· VTK eesmärki ja nimetust muudetakse – edaspidi nimetatakse dokumenti algatuskirjaks, mille eesmärk on küsida arvamust poliitikamuudatuse kohta;
· lihtsustatakse nõudeid algatuskirjas esitatavale infole, uuendusena lisatakse kohustus dokumendi koostamisel kaaluda, kas probleemi on võimalik lahendada automatiseerimise, sealhulgas tehisaru abil;
· nähakse ette, et kui eelnõu puudutab isikuandmete töötlemist ja vajalik on andmekaitsealane mõjuhinnang, esitatakse see seletuskirja kolmanda osa eelviimases alaosas;
· nähakse ette, et eelnõu põhiseaduspärasuse analüüs ja kokkuvõtlik hinnang eelnõu kooskõla kohta Eesti Vabariigi põhiseadusega esitatakse edaspidi seletuskirja kolmanda osa viimases alaosas;
· täiendatakse nõudeid infole, mis tuleb seletuskirjas esitada kavandatava õigusakti Euroopa Liidu õigusele vastavuse kohta. Muu hulgas sätestatakse sõnaselgelt, et kui Euroopa Liidu õigusakt jätab liikmesriigile kaalutlusõiguse, tuleb selgitada õigusaktis sätestatust rangemate nõuete kavandamist. Kasutusele võetakse direktiivi ülevõtmist kirjeldav nn valgusfoor;
· seletuskirja sisukokkuvõttele kehtestatakse lihtsa keele nõue;
· täiendatakse nõudeid infole, mis seletuskirjas tuleb esitada, kui kavandatava seaduse rakendamiseks on vaja arendada riigi infosüsteemi. Edaspidi tuleb nimetada muutmist vajavad infosüsteemid, tööde hinnanguline kulu, ajakava ja riigipoolne vastutaja ning hinnata, kas lahenduses saab kasutada tehisaru võimalusi;
· sätestatakse, millal on tarvis eelnõusse kavandada õigusakti järelhindamine;
· täpsustatakse normitehnikat ja õiguskeelt puudutavaid sätteid HÕNTE-s.

Eelnõuga ei kavandata põhimõttelisi muudatusi Vabariigi Valitsuse õigusloome korralduses. HÕNTE nõuded on määruse enam kui 14-aastase kehtivusaja jooksul praktikas juurdunud ning ennast õigustanud. Loobutakse vaid kahest nõudest, mille puhul on praktika näidanud, et need ei täida enda esialgset eesmärki (kontseptsiooni koostamise nõue HÕNTE-s ning mõju olulisuse hindamise ja sellest tuleneva mõjude analüüsi aruande kohustus). 

Eelnõuga kavandatavate muudatuste otsene ja vahetu sihtrühm on ministeeriumides õigusakte ettevalmistavad ametnikud, kellel tuleb edaspidi arvestada täpsustatud nõuetega (eelkõige seletuskirja koostamisel, sh mõju hindamisel, ning algatuskirja koostamisel). Kaudselt mõjutavad muudatused laia ringi institutsioone ja isikuid, kes puutuvad kokku eelnõu menetlemise või õigusakti rakendamisega. Kavandatavad muudatused ei mõjuta inimeste, ettevõtjate või vabaühenduste halduskoormust.

[bookmark: _Toc468454600]1.2. Eelnõu ettevalmistajad

Eelnõu ja seletuskirja on ette valmistanud Justiits- ja Digiministeeriumi õiguspoliitika osakonna õigusloome korralduse talituse nõunikud Katariina Kärsten (Katariina.Karsten@justdigi.ee), Pilleriin Lindsalu (Pilleriin.Lindsalu@justdigi.ee), Johanna Maria Kosk (Johanna.Maria.Kosk@justdigi.ee) ja sama talituse juhataja Margit Juhkam (Margit.Juhkam@justdigi.ee). Eelnõu ja seletuskirja on keeletoimetanud sama talituse toimetajad Mari Koik (Mari.Koik@justdigi.ee) ja Moonika Kuusk (teenistussuhe lõppenud). Seletuskirja sõnastuse täpsustamisel on osaliselt kasutatud ka tehisaru abi. 

[bookmark: _Toc468454601]1.3. Märkused

Eelnõu tugineb koalitsioonilepingu aluspõhimõttele „Halduskoormuse asemel vabadused. Personaalsemad riigiteenused ja kesksed avaliku sektori halduskoormust vähendavad teenused“ ning koalitsioonileppe punktile „Peatame uue halduskoormuse juurdekasvu nii, et vältimatut uut halduskoormust lisava eelnõu korral koormust samal ajal ka vähendataks, et väljatöötamiskavatsuste ja mõjuhindamiste reeglid oleksid selgemad ja lihtsamad ning oleks selgelt aru saada Euroopa Liidu nõuete tegelik ulatus ning seaduseelnõude põhiseaduspärasus“. Vabariigi Valitsuse tegevusprogrammis on ülesanne püstitatud järgmiselt: „Hea õigusloome ja normitehnika eeskirja muutmise eelnõu, sh VTK ja mõjuhindamise reeglite lihtsustamine, põhiseaduspärasuse analüüside koostamise nõuete täpsustamine, EL õiguse ülevõtmisel riigisisesest vajadusest tingitud muudatuste kohta andmete esitamise põhimõtete täpsustamine.“

Määrusega muudetakse Vabariigi Valitsuse 22. detsembri 2011. a määruse nr 180 „Hea õigusloome ja normitehnika eeskiri“ redaktsiooni avaldamismärkega RT I, 22.05.2025, 8.

Eelnõu ei ole seotud muu menetluses oleva eelnõu ega Euroopa Liidu õiguse rakendamisega.

Eelnõu koostamisele eelnes VTK, milles kaardistati peamised HÕNTE probleemkohad ning pakuti välja lahendusi.[footnoteRef:2] Eelnõu vastab üldjoontes VTK-le, kuid ühe muudatusena on lisandunud kohustus kaaluda VTK koostamisel, kas probleemi on võimalik lahendada tehisaru või automatiseerimise abil.  [2:  VTK on leitav eelnõude infosüsteemist: https://eelnoud.valitsus.ee/main/mount/docList/2b5ac471-8ff8-469e-b192-5622407aa7bd (27.04.2026).] 


HÕNTE muutmise protsess algas 2024. aasta augustis ministeeriumidele ja põhiseaduslikele institutsioonidele saadetud justiitsministri kirjaga, milles küsiti arvamusi ja ettepanekuid ettevõtjate halduskoormuse vähendamiseks ning õigusloome tõhustamiseks.[footnoteRef:3] Peale kirja ja VTK kohta laekunud tagasiside on HÕNTE muudatuste väljatöötamisel arvestatud ka eri kaasamiskohtumistelt saadud tagasisidega. HÕNTE-t muudeti viimati 2026. aasta 1. oktoobrist seoses Sätla kasutuselevõtuga. Siinne eelnõu keskendub õigusloome tõhustamisele. [3:  Kiri pealkirjaga „Bürokraatiale vitsad peale“ ja selle kohta laekunud tagasiside on leitavad JDM-i dokumendiregistrist: Justiits- ja Digiministeeriumi avalik dokumendiregister (27.04.2026).] 


[bookmark: _Toc468454603]2. Eelnõu sisu ja võrdlev analüüs
[bookmark: _Toc468454608]
Eelnõu koosneb kahest paragrahvist. Esimesega muudetakse HÕNTE-t, teises sätestatakse määruse jõustumisaeg.

HÕNTE § 1 pealkiri ning lõiked 1, 4 ja 5 ning § 42 lõige 2

Eelnõu väljatöötamiskavatsuse asemel võetakse kasutusele nimetus algatuskiri. Nii jätab ka kaasamisdokumendi nimetus avatuks võimaluse, et avaliku konsultatsiooni etapis saadud tagasiside põhjal võidakse otsustada, et õiguslik sekkumine ei ole vajalik. Nimetuse muutmisega tuuakse senisest selgemalt esile, et algatuskirjale ei pea ilmtingimata järgnema seaduseelnõu väljatöötamine.

Muudatusega loobutakse õigusloomeprotsessis kontseptsiooni koostamisest. Kehtiva HÕNTE § 1 lõike 3 kohaselt koostatakse kontseptsioon pärast VTK kooskõlastamist, aga enne eelnõu väljatöötamist, ning seda tehakse seaduseelnõu puhul, millel on Eesti õiguskorras põhimõtteline tähendus. Viimase kümne aasta jooksul on koostatud vaid üksikud kontseptsioonid. Kuivõrd kontseptsioon ei ole õigusloome praktikas tegelikku kasutust leidnud, siis eelnõu kohaselt loobutakse sellest etapist tervikuna. HÕNTE § 1 pealkirjast ja lõikest 5 jäetakse välja sõna „kontseptsioon“, lõige 3 tunnistatakse tervikuna kehtetuks ning § 1 lõige 5 ja § 42 lõige 2 sõnastatakse ümber selliselt, et sealt jääb välja sõna „kontseptsioon“. HÕNTE § 1 lõikest 5 jääb välja ka viide mõjude analüüsi aruandele, mida praktikas ei ole tehtud. 

HÕNTE § 1 lõige 1 sätestab aluse VTK koostamiseks, nähes praegu ette, et seaduseelnõu väljatöötamise vajaduse kooskõlastamiseks koostab eelnõu ettevalmistaja VTK. Lõike teise lausega sätestatakse nõuded VTK-s käsitletavale teabele. 

Eelnõu kohaselt muudetakse lõike sissejuhatava osa sõnastust, sätestades, et poliitikamuudatuse kohta arvamuse küsimiseks koostatakse algatuskiri, milles käsitletakse loetelus toodud teavet ja põhjendusi. Sissejuhatava lauseosa muutmisega kujundatakse VTK ümber algatuskirjaks, muutes ka dokumendi eesmärki. Algatuskirja koostamine ei ole vajalik mitte seaduseelnõu koostamise vajaduse kooskõlastamiseks, vaid poliitikamuudatuse kohta arvamuste küsimiseks. Kooskõlastamisel on Vabariigi Valitsuse reglemendi kohaselt kitsas tähendus – kooskõlastamiseks peetakse eelnõu või muu küsimuse esitamist teistele ministeeriumidele, Riigikantseleile või kohaliku omavalitsuse üksuste liidule.[footnoteRef:4] Praktikas on aga VTK peamiseks väärtuseks kujunenud just haldusväliste isikute varajane informeerimine ja kaasamine, et saada tagasisidet probleemi, eesmärgi ja võimalike lahenduste kohta. Seetõttu ei saa algatuskirja funktsiooni piiritleda vaid eelnõu väljatöötamise kavatsuse kooskõlastamisega, tegemist on eelkõige avalikuks varajaseks konsulteerimiseks mõeldud dokumendiga.  [4:  Vabariigi Valitsuse reglemendi § 6 lõige 1 näeb ette, et enne ministri määruse andmist või õigusakti eelnõu või muu küsimuse Vabariigi Valitsusele esitamist kooskõlastatakse see teiste ministeeriumide ja Riigikantseleiga, kui neile on eelnõus ette nähtud kohustusi või kui esitatav eelnõu puudutab nende valitsemisala või ülesandeid. Seaduse ja Riigikogu otsuse eelnõu kooskõlastatakse Justiits- ja Digiministeeriumiga. Välislepingut käsitlev eelnõu kooskõlastatakse Välisministeeriumiga. Eelnõu, mis puudutab kohaliku omavalitsuse üksuse õigusi, kohustusi ja ülesandeid või kohaliku elu korraldust, kooskõlastatakse üleriigilise kohaliku omavalitsuse üksuste liiduga.] 


Väljatöötamiskavatsuse nimetust kasutatakse ka Riigikogu otsusega heaks kiidetud „Õigusloomepoliitika põhialustes aastani 2030“ (ÕPPA). Nimetuse muutmise tõttu ei kavandata praegu ÕPPA muutmist. Pärast eelnõukohase määruse jõustumist tuleb ÕPPA-s kasutatud terminit „väljatöötamiskavatsus“ tõlgendada algatuskirjana, kuivõrd tegu on samas õigusloome etapis koostatava kaasamisdokumendiga, mille nimetust ja eesmärgi sõnastust eelnõuga ajakohastatakse. 

Viide seaduseelnõule asendatakse viitega poliitikamuudatusele, millel on märksa laiem tähendus. Muudatusega välditakse seost, justkui peaks algatuskirjale järgnema ilmtingimata seaduseelnõu koostamine. Tegelikult võib algatuskirja tulemusel selguda, et õiguslik sekkumine ei ole põhjendatud ning algatusest tuleks kas loobuda või eelistada mitteregulatiivset lähenemist. Paradoksaalselt on kehtivat sõnastust tõlgendatud ka nii, et VTK ei ole justkui nõutud siis, kui eelnõu vajaduses ollakse veendunud. Tegelikult on dokumendi peaeesmärk tagada huvirühmade varajane kaasamine, sealhulgas juhul, kui lahendatav probleem ja eelistatud lahendus on juba teada. 

Eelnõu kohaselt on kavas lihtsustada algatuskirja (praeguse VTK) sisunõudeid, tunnistades osa neist kehtetuks ja sõnastades mõned ümber. Eesmärk on suurendada õigusaktide koostajate jaoks dokumendi paindlikkust, et vähendada koostamisele kuluvat aega ning aidata seeläbi kaasa algatuskirjade sagedasemale kasutamisele. Algatuskiri peaks olema lühike ja kompaktne dokument, mille maht on üldjuhul kuni kümme lehekülge. Tasub rõhutada, et mahukate 
VTK-de koostamine ei ole nõutud ka praegu, Justiits- ja Digiministeerium on igati soosinud kompaktsete VTK-de koostamist.

Osa sisunõuete kehtetuks tunnistamine ei tähenda, et seda infot edaspidi algatuskirjas ei tohi käsitleda. Juhendmaterjali kaudu (algatuskirja vorm) suunatakse koostajaid endiselt kaaluma, millist teavet on konkreetsel juhul küsimuse lahendamisel oluline esitada. Näiteks kui kavandatav lahendus on Eesti õiguskorras uudne, võib olla hädavajalik analüüsida selle sobivust kehtivasse õiguskorda. Samal ajal ei teki teises olukorras küsimustki, kas lahendus õiguskorda sobib, ning sellisel juhul ei pea seda infot ilmtingimata esitama. Praktikas võib sageli näha, et VTK-s nenditakse vaid, et lahendus sobib kehtivasse õiguskorda, ilma järeldust sisuliselt avamata. 

Uue nõudena on kavas lisada kohustus algatuskirja koostamisel kaaluda, kas probleemi saaks lahendada automatiseerimise, sealhulgas tehisaru kasutamise abil.

Praktika on aastate jooksul näidanud, et nõuded VTK (algatuskirja) sisule peaksid olema võimalikult paindlikud, sest dokumendi üks peamisi väärtusi on huvirühmade varajane kaasamine ja informeerimine. Avatud valitsemise vaatest on oluline, et kaasamine toimuks juba enne seaduseelnõu koostamist. VTK olulisust on rõhutanud huvirühmade esindusorganisatsioonid mh eelnõude kohta esitatud tagasisides. Näiteks pidas Eesti Kaubandus- ja Tööstuskoda VTK koostamist oluliseks etapiks õigusloomeprotsessis ning toetas VTK sisunõuete lihtsustamist.[footnoteRef:5] Samuti on VTK kui olulise kaasamisinstrumendi tähtsust rõhutanud Eesti Infotehnoloogia ja Telekommunikatsiooni Liit.  [5:  Eesti Kaubandus- ja Tööstuskoja 27.03.2026 arvamus HÕNTE muutmise määruse eelnõu kohta, nr 4/64, Justiits- ja Digiministeeriumi avalik dokumendiregister. ] 


Lõike 1 punkt 1 sõnastatakse ümber, nähes ette, et algatuskirjas tuleb käsitleda lahendamist vajavat elulist probleemi ja selgitada riigi õigusliku sekkumise vajadust. Välja jäävad viited valdkonnale ja sihtrühmale. Probleemistikku ei saa üldjuhul käsitleda ilma, et toodaks välja vastav poliitikavaldkond ja isikud, kes küsimust probleemina tajuvad. Kuid lisaks hõlmab probleemi kirjeldus muid aspekte, mida kehtivas sõnastuses mainitud ei ole (nt põhjused ja tagajärjed, ulatus). Seetõttu piisab, kui HÕNTE-s on välja toodud üksnes kohustus esitada info lahendamist vajava elulise ehk tajutava probleemi kohta ning punkti täpsem sisu avatakse mõju hindamise metoodikas. See jätab algatuskirja koostajale piisava otsustusruumi, millist infot on konkreetsel juhul probleemistiku kohta vaja esitada.

Teatud õiguslike algatuste puhul ei tule reguleerimisvajadus siiski üksnes probleemist või probleemidest. Vajadus õigusnorme muuta võib tuleneda ka arenguvajadusest või ‑võimalusest, näiteks kui lisatakse uut soodustavat teenust või tehnoloogilist lahendust võimaldav õigusnorm. Algatuskirja sisunõuded ei piira reguleerimisvajaduse selgitamist ka taolistel juhtudel.

Punkti 2 sisu jääb samaks, kuid punktis tuuakse välja, et selgitada tuleb poliitikamuudatuse eesmärki. Eesmärgi käsitlust selgitatakse täpsemalt mõju hindamise metoodikas.

Punkt 3 käsitleb võimalikke lahendusi algatuskirjaga tõstatatud probleemi(de)le. Selle punkti eesmärk on suunata poliitikakujundajat hindama juba lahenduste väljatöötamise varases etapis, kas soovitud eesmärki on võimalik saavutada automatiseerimise abil tõhusamalt, kasutajasõbralikumalt või väiksema haldus- ja töökoormusega.

Punkti sõnastust muudetakse, jättes välja viite võimalike lahenduste võrdlemisele ja eelistatud lahenduse nimetamisele, ning lisatakse nõue kaaluda lahendusi, mis põhinevad automatiseerimisel, sealhulgas tehisaru võimalikul kasutamisel. Automatiseerimisel  põhinevad lahendused tuuakse eraldi esile, et suunata poliitikakujundajat iga õigusliku algatuse juures mõtlema nii-öelda digiriigi võtmes – kas probleemi oleks võimalik lahendada tehnoloogiliste vahenditega või kas tehnoloogiat saaks kasutada väljapakutud lahenduse tõhusamaks rakendamiseks. Tegemist on justkui kontrollimehhanismiga, mis aitab tagada, et kõik õiguslikud lahendused oleksid rakendatavad digiühiskonnas ja toetaksid selle arengut. Muudatusega rakendatakse õigusloomepoliitika põhialustes (aastani 2030) kokkulepitud põhimõtet, et õiguslike lahenduste väljatöötamisel kaalutakse alati nüüdisaegsete tehnoloogiliste võimaluste kasutamist.[footnoteRef:6]  [6:  ÕPPA 2030 punkt 11 näeb ette, et õiguslike lahenduste väljatöötamisel kaalutakse alati nüüdisaegsete tehnoloogiliste võimaluste kasutamist ja loomist. Kõik õiguslikud lahendused peavad olema rakendatavad digiühiskonnas ja toetama selle arengut.] 


Automatiseerimisel põhineva lahendusena käsitatakse lahendust, kus mingi tööprotsess toimub täielikult või osaliselt tehnoloogia abil, st infosüsteem võtab üle seni inimese tehtud tegevused. Automatiseerimisega muudetakse tegevused kiiremaks, täpsemaks ja tõhusamaks, kuna tehnoloogia võimaldab anda üle rutiinsed ja korduvad ülesanded. Tehisarul põhineva lahendusena mõistetakse masinõppe, suurte keelemudelite või muude tehisarumeetodite kasutamist andmete analüüsimiseks ja sisuloomeks, et toetada või automatiseerida otsustusprotsesse, menetlustoiminguid või muid tegevusi.

Automatiseerimine võib seisneda näiteks andmete automaatses kontrollimises või vahetamises, menetlustoimingute käivitamises, standardreeglitel põhinevate otsuste tegemise abistamises või muude korduvate tegevuste infosüsteemile üleandmises. Tehisaru tehnoloogia kasutamine on üks automatiseerimise võimalustest, mida võib kasutada eelkõige keerukama analüüsi, mustrite tuvastamise või sisuloome toetamiseks, kuid see ei ole ainus ega alati sobivaim lahendus. Seetõttu tuleb tehnoloogilisi võimalusi kaaluda tervikuna ning valida probleemi olemuse, riskide, kulude ja oodatava kasu põhjal sobiv lahendus. 

Muudatus ei tähenda, et eelistama peab tehnoloogilist lahendust, vaid sellega suunatakse analüüsima lahenduse asjakohasust. Eesmärk on tuvastada, kas tehnoloogia abil oleks võimalik saavutada soovitud eesmärk, näiteks kas see aitaks rakendada õigusnormi tõhusamalt või kasutajasõbralikumalt või vähendaks asjaosaliste halduskoormust. Kui algatuskirja koostaja leiab, et see ei ole võimalik või mõistlik, siis põhjendab ta seda lühidalt. Kui koostaja leiab, et eesmärki oleks võimalik automatiseerimise või tehisaru abil saavutada, siis kirjeldab ta üldiselt:
· kuidas lahendus toimiks;
· millises protsessi etapis saaks lahendust kasutada;
· kas teadaolevalt on sarnaseid lahendusi juba kasutusel või arendamisel.

Üksikasjalikku ja tehnilist kirjeldust algatuskirjas esitada pole vaja, piisab üldisest arutluskäigust, mille pinnalt lahendust edasi analüüsida. Justiits- ja Digiministeerium pakub valitsusasutustele nõustamist ja metoodilisi juhendeid, sealhulgas tehnoloogiliste võimaluste varajast kaardistamist. Avalike teenuste disainimiseks on loodud digiteenuste tööriistakast.[footnoteRef:7] Riskide hindamisel ja arendusotsuste tegemisel saab lähtuda Justiits- ja Digiministeeriumi ning Riigikantselei koostöös valminud juhendist „Digiteenuse omaniku ja pakkuja valik“[footnoteRef:8].  [7:  Digiteenuste tööriistakast on leitav: Ettevalmistus | Avalike digiteenuste disainimise tööriistakast (28.04.2026).]  [8:  Juhend on leitav: Avalike digiteenuste omaniku ja pakkuja valik | Avalike digiteenuste disainimise tööriistakast. (27.04.2026)] 


Kui varase poliitikakujundamise käigus on jõutud järeldusele, et tehnoloogiline lahendus on võimalik ja mõistlik, saab seda edasi analüüsida. Mõned esmased küsimused, millele mõelda:
· Kas teenuse digitaalselt pakkumine on odavam, mõistlikum ja kvaliteetsem, arvestades potentsiaalseid riske?
· Kas sarnane lahendus on riigis juba olemas mõnes teises asutuses?
· Kas riigil oleks mõistlik lahendus ise luua või tellida see erasektorist?
· Kas lahendus looks uusi andmekogumise, andmejagamise või läbipaistvuse kohustusi?
· Millises protsessi etapis saaks digitaalset lahendust kasutada ja kuidas (andmete kogumine, eeltöötlus, hindamine, otsustamine, teavitamine, kontroll)?
· Milline oleks tehisaru roll: otsustaja/soovitaja/abiline või automaatne teostaja?
· Kuidas on kavandatud inimese ja süsteemi rollijaotus ning riskide maandamine?
· Kas kasutusjuht võib langeda Euroopa Liidu tehisintellekti määruse riskikategooriasse (kõrge risk, piiratud risk)?


Algatuskirja sisunõuete loetelust jäetakse välja kehtiva HÕNTE § 1 lõike 1 punktid 4–6 ja 8. Valitud lahenduse sobivus kehtivasse õiguskorda (p 4), lahendus Eestiga sarnase ühiskonnakorralduse ja õigussüsteemiga riikides (p 5) ning kavandatava regulatsiooni kirjeldus ja ülesehitus (p 6) on info, mida sageli ei ole niivõrd varases etapis võimalik või otstarbekas esitada. Näiteks ei ole otstarbekas nõuda kavandatava regulatsiooni detailset kirjeldust, kui algatuskirja raames alles kaalutakse eri lahendusviise. Mõjuanalüüside koostajatel on tekkinud küsimusi, milliseid riike peetakse silmas Eestiga sarnase ühiskonnakorralduse ja õigussüsteemiga riikide all. Puudub vajadus niivõrd üksikasjalike nõuete järele, mis ei peegelda algatuskirja etapis hädavajalikku infot. Punkt 8 jäetakse välja mõju olulisuse hindamise nõude kaotamise tõttu (vt ka HÕNTE § 46 muutmise selgitus).

Punkt 4 sõnastatakse ümber nii, et algatuskirja mõjuanalüüsis tuleb edaspidi käsitleda lahenduste võimalikku mõju, sealhulgas seda, kuidas muutub lahendustest mõjutatud isikute halduskoormus. Punkti 4 sõnastusega võetakse kokku kehtiva HÕNTE § 1 lõike 1 punktid 7 ja 71. Välja jäetakse nõue tuvastada mõju olulisus, lähtudes mõju esinemise sagedusest, ulatusest, sihtrühma suurusest ja ebasoovitavate mõjude riskist. Eelnõu kohaselt loobutakse olulisuse tuvastamise nõudest õigusakti mõju hindamisel, sest see ei ole enam kui kümneaastase praktika jooksul ennast õigustanud. Kuigi neli loetletud kriteeriumi – sagedus, ulatus, sihtrühma suurus ja riskid – on mõjuanalüüsi koostamisel sageli asjakohased ja sobilikud lähtepunktid, siis edaspidi viiakse need juhendmaterjali tasandile. Sõltuvalt algatusest võib mõjuanalüüs olla üles ehitatud ka teisiti.

Punkti 5 sõnastuses võetakse kokku, et algatuskirjas tuleb esitada teave edasiste tegevuste ja ajakava kohta. Kehtiva lõike sõnastuses on eelnõu eeldatavat valmimisaega ja regulatsiooni soovitavat kehtivusaega mainitud punktis 6. Sisuliselt tuleb ka edaspidi kajastada nii aja- kui ka tegevuskava, kuid sõnastus on varasemaga võrreldes üldisem ja paindlikum. Ajakava võib hõlmata eelnõu valmimise aega, kaasamiskohtumisi, eelnõu Vabariigi Valitsusele esitamist, seaduse jõustumist vm etappi. Tuleb siiski nentida, et varases etapis prognoositud ajakava sageli praktikas ei realiseeru, seetõttu pole detailsete nõuete kehtestamine põhjendatud. 

Punkt 6 muudab eeltoodud loetelu lahtiseks, sätestades, et esitada tuleb ka küsimuse lahendamisel tähtsust omav muu teave. Tegemist võib olla igasuguse teabega, mis koostaja hinnangul võib olla oluline. Praktikas refereeritakse näiteks varasemaid uuringuid või õigusanalüüse, tuuakse näiteid kohtupraktikast ja selgitatakse teoreetilist raamistikku. Viide muule küsimuse lahendamisel tähtsust omavale asjaolule sisaldub ka kehtivas sättes.

HÕNTE § 1 lõike 6 sissejuhatavat lauseosa muudetakse tulenevalt HÕNTE § 46 ümbersõnastamisest. Edaspidi nähakse järelhindamise kohustus ette HÕNTE § 46 lõikega 7, mistõttu tuleb muuta ka HÕNTE § 1 lõikes 6 sisalduvat viidet. Lisaks jäetakse sissejuhatava lauseosa sõnastusest välja viide järelhindamise tegevuskavale, kuna selle koostamine ei ole edaspidi nõutav, ning võimaldatakse teatav paindlikkus lõikes loetletud järelhindamise aruande sisunõuete järgimisel. 

HÕNTE § 2 lõike 1 sõnastust muudetakse, täiendades seaduseelnõu koostamise aluseid olukorraga, kus kehtiv õiguslik regulatsioon on ülemäärane. Ülemäärasus võib seisneda muu hulgas tarbetutes või põhjendamatult koormavates nõuetes ja piirangutes, regulatsiooni liigses detailsuses või sama küsimuse dubleerivas reguleerimises. Sellisel juhul võib seaduseelnõu koostamise eesmärk olla uute normide kehtestamise asemel olemasoleva regulatsiooni vähendamine, lihtsustamine või korrastamine. 

HÕNTE § 15 lõike 2 teise ja kolmanda lause sõnastust muudetakse, et see oleks terminoloogiliselt täpsem: sõna „väljend“ asemel kasutatakse sõna „sõnastus“, üldise sünonüümikeelu asemel räägitakse sellest, et sama mõistet tuleb tähistada sama terminiga. Sünonüümide vältimise nõue on adekvaatne siiski vaid oskussõnade ehk terminite puhul (mis kõige sagedamini on nimisõna kujul), mitte kogu seaduskeeles. Seaduskeeles nagu keeles üldiselt on sünonüümid loomulikud, eriti mis puudutab nt sidesõnu, kaassõnu ja tegusõnu (mõni üksik näide): „ja“ ja „ning“, „kohaselt“ ja „järgi“, „sätestama“ ja „ette nägema“, „tegema“ ja „teostama“ jne. Järjekindlust tuleb hoida just terminite kasutuses.
HÕNTE § 15 lõige 3 sõnastatakse ümber, sest esimese lause umbisikulise tegumoe nõue on ebaõnnestunud. Tegumood ei mõjuta seda, kuidas normi kohustuslikkust õigusaktis väljendatakse, tegumood võib olla nii umbisikuline kui ka isikuline. Õigupoolest on isikuline lause seaduskeeles lausa soositud (juhul kui lauses on tegija olemas). Uues sõnastuses kasutatakse sõnaühendit „käskivad modaaltegusõnad“, mille all mõeldakse väljendeid „peab (midagi tegema)“, „tuleb (midagi teha)“ ja „on kohustatud (midagi tegema)“. Nende kasutamist eelnõus välditakse nii palju kui võimalik. Kehtiva HÕNTE § 15 lõike 3 esimese lause mõte on sama, kuid seda väljendatakse meie hinnangul ebaõnnestunult. Muudatusega parandatakse sõnastust, kuid ei muudeta sisu. Välislepingu menetlemise eelnõu sõnastust puudutav lause muudetakse neutraalsemaks – kehtiv sõnastus, mis „lubab kasutada da-tegevusnime“, on ebaõnnestunud, sest mis tahes tekstis mingi grammatilise vormi keelamine või lubamine õigusaktiga ei ole võimalik. Silmas peetakse välislepingu heakskiitmise või ratifitseerimise seaduse eelnõu sätte sõnastust, nt „Kiita heaks .. konventsioon“, „Ratifitseerida .. konventsioon“, „Ühineda .. protokolliga“ jne. Selline sõnastus erineb seaduseelnõus tavapärasest, mille korral sama mõte sõnastataks nt „Ratifitseeritakse .. konventsioon“ jne. Kehtiva HÕNTE § 15 lõike 3 teine lause on sõnastatud liiga üldiselt, jättes võibolla mulje, et mujal eelnõutekstis da-tegevusnime kasutada üldse ei tohigi. Seetõttu sõnastatakse lause ümber. Sisu ei muutu. 
HÕNTE § 19 lõike 4 sõnastust muudetakse, jättes välja ebavajaliku täpsustuse selle kohta, milliseid lühendeid võib eelnõusse kavandatavates tabelites ja lisades kasutada. Uue sõnastuse kohaselt võib neis kasutada üldtuntud tähiseid ja ametlikke lühendeid. Uue sõnastusega seni kehtinud normi sisu ei muutu. 
HÕNTE § 19 lõike 5 sõnastust muudetakse, et see oleks terminoloogiliselt täpsem: sõna „lühend“ asemel kasutatakse sõna „lühendkuju“. „Lühend“ viitab eeskätt tähele või täheühendile, mis kirjalikus tekstis asendab sõna või sõnaühendit (nt a 'aasta', EL) ja mille kasutust tuleks sama paragrahvi lõike 1 kohaselt seaduseelnõu tekstis vältida. Sõnaga „lühendkuju“ aga viidatakse iseseisva(te)le sõna(de)le, mis on moodustatud sõnaühendist, nii et sellest eemaldatakse mingi osa või osad. Muudatus tehakse, et vältida vastuolu sama paragrahvi lõikega 1.
HÕNTE § 20 sätestab seaduseelnõu kohustuslikud elemendid. Punkti 1 järgi tuleb seaduseelnõu esimese lehekülje paremasse ülanurka teha märge „EELNÕU“. Eelnõu väljatöötamise käigus tekib eelnõust erinevaid versioone, millel on tavaliselt küll erinev failinimi, kuid tekstist endast ei pruugi olla arusaadav, millise versiooniga on tegemist. Selleks, et eelnõu lugejal oleks hõlbus eelnõu erinevaid versioone eristada, lisatakse kohustusliku elemendina eelnõu versiooni kuupäev teksti esimese lehekülje paremas ülanurgas oleva märke „EELNÕU“ juurde. Praktikas seda juba ka tehakse.
HÕNTE § 27 lõiked 3 ja 4 ning § 29 lõiked 3 ja 4. Eelnõu kohaselt jäetakse HÕNTE tekstist välja näited Euroopa Liidu õigusaktide pealkirjade vormistamisest. Kehtivas tekstis olevad näited on aegunud, näiteks ei esitata Euroopa Liidu Teatajas enam avaldamismärke juures leheküljenumbreid, vaid selle asemel on viide avaldatud õigusaktile. Eelnõu kohaselt jäetakse aegunud näited HÕNTE tekstist välja. Edaspidi esitatakse asjakohased Euroopa Liidu õigusaktide pealkirjade vormistamise näited HÕNTE käsiraamatus.

HÕNTE § 33 lõige 3. Kehtiv HÕNTE sätestab järgmist: kui Riigikogu häälteenamust nõudva seaduseelnõu rakendussätetesse on kavandatud Riigikogu koosseisu häälteenamust nõudva seaduse muudatused, siis märgitakse seletuskirjas, et seaduseelnõu vastuvõtmiseks on vajalik Riigikogu koosseisu häälteenamus. Sätte alguses olev väljend „Riigikogu häälteenamus“ on eksitav, sest igasuguse seaduse vastuvõtmine eeldab Riigikogu häälteenamust. Seaduse vastuvõtmiseks vajalikust häälteenamusest rääkides kasutatakse põhiseaduses (PS) termineid „Riigikogu poolthäälte enamus“ (vt PS § 73) ning „Riigikogu koosseisu häälteenamus“ (vt PS § 104). Viidatud HÕNTE sättes on silmas peetud just poolthäälte enamust ehk nn lihthäälteenamust nõudvat seaduseelnõu. Seetõttu asendatakse sättes sõnad „Riigikogu häälteenamus“ sõnadega „Riigikogu poolthäälte enamus“.

HÕNTE § 34 lõige 4 reguleerib olukorda, kus üht ja sama muudatust kavandatakse mitmesse sättesse. Niisugusel juhul esitatakse muudatus ühes muutmispunktis, loetledes kõik muudetavad sätted. HÕNTE sõnastus reguleerib sõnaselgelt üksnes asendamist, kuid praktikas on tekkinud küsimus, kas võiks või miks ei võiks kasutada samasugust konstruktsiooni ka väljajätmise puhul. Seetõttu täiendatakse sätet lausega, mille järgi tuleb ka ühesugused väljajätmised koondada ühte muutmispunkti. 
HÕNTE § 391 kohaselt nähakse ette, et seletuskirja keelekasutus peab vastama eesti kirjakeele normile. Tegemist ei ole sisuliselt uue nõudega, sest keeleseaduse § 4 lõike 1 kohaselt peab ametlik keelekasutus vastama eesti kirjakeele normile. Sama nõue kehtib HÕNTE § 15 lõike 1 kohaselt juba seaduseelnõu teksti kohta. HÕNTE § 41 lg 3 punktist 2 sätestatud kohustusest esitada keeletoimetaja andmed on tuletatud kohustus eelnõu ja seletuskiri toimetada. Tänase praktika järgi osad ministeeriumid ka täidavad seda kohustust. On põhjendatud sätestada, et ka seletuskiri kui eelnõu juurde kuuluv ja selle mõistmist toetav dokument peab vastama eesti kirjakeele normile.
Seletuskiri ei ole üksnes eelnõu koostaja sisemine töödokument, vaid õigusloomeprotsessi keskne selgitusvahend. Selle põhjal saavad kooskõlastajad, huvirühmad, Riigikogu liikmed ja laiem avalikkus hinnata eelnõu vajalikkust, kavandatud lahenduste põhjendatust ning muudatuste võimalikku mõju. Selge ja korrektne keel on sisuka kaasamise eeldus. Kui seletuskiri on raskesti mõistetav, ebatäpne või keeleliselt viimistlemata, suureneb risk, et eelnõu sisu mõistetakse erinevalt või et olulised probleemid jäävad kooskõlastamisel märkamata. 
Seletuskiri jääb oluliseks allikaks ka pärast õigusakti vastuvõtmist, sest seda kasutatakse praktikas õigusakti eesmärgi ja sisu mõistmiseks ning seaduse tõlgendamisel. Kuna Riigikogu menetluses seletuskirja enam ei täiendata ega parandata, lasub eelnõu koostajal eriline vastutus tagada, et Vabariigi Valitsuse istungile heakskiitmiseks esitatav tekst oleks sisult täpne, keelelt korrektne ja üheselt mõistetav. 
Eesmärk on seada seletuskirja keelekvaliteedile nõue tulemuse, mitte konkreetse töökorraldusliku abinõu kaudu. Keeletoimetamine on tavapärane ja sageli vajalik viis tagada, et seletuskiri vastaks kirjakeele normile, kuid eelnõud ja seletuskirjad erinevad mahult, keerukuselt ja menetluse ajakavalt. Seetõttu kehtestatakse üldine sisuline kvaliteedinõue: seletuskiri peab vastama eesti kirjakeele normile.
Selline lahendus jätab eelnõu koostajale vajalikul määral paindlikkust, kuid säilitab selge vastutuse seletuskirja keelelise kvaliteedi eest. Eelnõu koostaja peab ka edaspidi hindama, milliseid toiminguid on konkreetsel juhul vaja teha, et seletuskiri oleks keeleliselt korrektne, selge, üheselt mõistetav ning vastaks eesti kirjakeele normile. Paindlikkus puudutab üksnes seda, kuidas nõutav tulemus saavutatakse, seletuskirja keelelisele kvaliteedile ei seata väiksemaid ootusi. Praktikas tuleb seletuskiri üldjuhul keeletoimetada olenemata selle mahust, keerukusest või sellest, kas ministeeriumil on ametis keeletoimetaja. Justiits- ja Digiministeerium võib jätta kooskõlastamata sellise eelnõu ja seletuskirja, mis ei vasta eesti kirjakeele normile. 

HÕNTE § 40 lõike 1 punktide 6 ja 7 muutmine on seotud §-de 46 ja 47 muutmisega, vt § 46 ja 47 selgitusi. 

HÕNTE § 40 lõike 1 punkti 10 muutmine on seotud § 50 muutmisega, vt § 50 selgitusi.

HÕNTE § 41 lõikesse 2 kavandatud muudatusega rõhutatakse seda, et sisukokkuvõte peab olema koostatud lihtsas keeles ja olema arusaadav igaühele, kel on soov või vajadus eelnõuga tutvuda. Ka praegu kehtivate nõuete järgi peab sisukokkuvõte olema kokkuvõtlik, selles ei tohi viidata konkreetsele sättele, kasutada ei tohi erialakeelt ega lühendeid. Nüüd muudetakse sätet, lisades sõnad „lihtsas keeles“. Kuigi ka seletuskirja muud osad peavad olema arusaadavad ja vastama kirjakeele normile, kehtib sisukokkuvõtte puhul tekstist arusaadavusele veelgi rangem standard – kokkuvõte peab olema lihtsas keeles. 

Termin lihtne keel tähistab tavakeele kohandatud varianti, mille sisu, sõnavara ja ülesehitust on muudetud nii, et selle mõistetavust on maksimaalselt suurendatud. Lihtsa keele eesmärk on saavutada tekstist võimalikult täielik arusaamine neil sihtrühmadel, kellel on tavakeele lugemise või mõistmisega raskusi.

Lihtsa keele peamise sihtrühma moodustavad inimesed, kellel on neuroloogilistel põhjustel püsivalt erinev keeleoskus (nt arengupuue, düsleksia). Sihtrühmaks võidakse pidada ka inimesi, kelle keeleoskus on varasemaga võrreldes kehvenenud haiguse või õnnetuse tagajärjel. Aina sagedamini loetakse lihtsa keele sihtrühmaks ajutiselt vähese keeleoskusega inimesi (nt sisserändajad ja teise keele õppijad).

Lihtsakeelse teksti loomisel arvestatakse sisu, sõnavara ja ülesehitust. See on teksti süsteemne ümberkujundamine, mille käigus ühelt poolt vähendatakse teksti keelelist ja sisulist keerukust ning teiselt poolt lisatakse vajalikku infot, et sihtrühm saaks tekstist aru. On kolm paralleelset protsessi:
1) keeleline reduktsioon –  vähendatakse sõnavara, grammatika ja lauseehituse keerukust, pidades silmas sihtrühma võimet teksti töödelda;
2) mõistetavuse suurendamine –  lisatakse infot vastavalt sellele, mida sihtrühm arvatavasti ei tea (lihtsakeelse teksti lugejalt eeldatakse vähem taustateadmisi, seega võib vaja olla vaikimisi mõeldud eelduste sõnastamist, terminite ja haruldasemate sõnade selgitamist, vajaliku taustateabe ja näidete lisamist, võidakse kasutada ka pilte);
3) info kohandamine – vähem oluline info jäetakse välja, et tekst ei muutuks sihtrühma jaoks liiga pikaks.

Teksti lihtsustamine on sihtrühmapõhine protsess – teadlik keeleline kohandamine konkreetsele sihtrühmale. Ükski lihtsustamisvõte ei sobi kõigile ning tekstide koostajad peavad pidama silmas just oma sihtrühma. Teksti lihtsustamine nõuab autorilt metoodika tundmist. Sealjuures peavad lihtsakeelse teksti loojad tundma hästi nii lähteteksti ja selle valdkonda, lihtsa keele põhimõtteid kui ka sihtrühma vajadusi.[footnoteRef:9] [9:  Aun, R., Roomäe, K. Kui selgest keelest ei piisa: lihtne keel keelelise ligipääsetavuse vahendina. Õiguskeel 2026/3.] 


Üks olulisemaid ja erilisemaid lihtsa keele reegleid on tekstide arusaadavuse testimine sihtrühmaga. Testimine on mõõdupuuks, mille järgi hinnata, kas tekst on lihtsas keeles. Testimine ei tähenda, et kui tekstist enam-vähem aru saadakse, ongi eesmärk saavutatud. Testija ja testitav arutavad kõik laused ja lõigud ühiselt läbi, arusaamatud väljendid märgitakse ära ja nende asemele leitakse uued. Otsustusprotsessis osalevad puudega inimesed ise, mis on ÜRO puuetega inimeste õiguste konventsioonis oluline lähtekoht.[footnoteRef:10] [10:  Eesti Puuetega Inimeste Koja, Eesti Vaimupuudega Inimeste Tugiliidu ja Vaimupuu avalik kiri: arekeel ja lihtne keel ei ole üks ja sama asi. Arekeel ja lihtne keel ei ole üks ja sama asi | Eesti Puuetega Inimeste Koda.] 


HÕNTE § 42 lõike 2 sõnastusest jäetakse välja sõna „kontseptsioon“, vt täpsemalt HÕNTE 
§ 1 pealkirja muutmise selgitusi.

HÕNTE § 43 lõikega 21 nähakse ette, et kui eelnõu puudutab isikuandmete töötlemist, esitatakse seletuskirja 3. osas andmekaitsealane mõjuhinnang, selle kokkuvõte või põhjendus andmekaitsealase mõjuhinnangu tegemata jätmise kohta. 

Euroopa Liidu isikuandmete kaitse üldmääruse (IKÜM) artiklist 35 tuleneb otsene kohustus teha andmekaitsealane mõjuhinnang (DPIA), kui kavandatav isikuandmete töötlemine võib põhjustada suure ohu füüsiliste isikute õigustele ja vabadustele. Eelnõuga kavandatava muudatusega antakse IKÜM-ist tulenevale sisulisele kohustusele seadusloomeprotsessis (seletuskirjas) nähtav ja kontrollitav koht. Andmekaitsealane mõjuhinnang on tööriist, mis aitab enne andmetöötluse alustamist läbi mõelda, kas ja kuidas võib see inimeste õigusi kahjustada ning kuidas sellega kaasnevaid riske vähendada.

Kõnealuse muudatusega nähakse ette, et teave andmekaitsealase mõjuhinnangu kohta esitatakse seletuskirja osa „Eelnõu sisu ja võrdlev analüüs“ eelviimases alaosas enne põhiseaduspärasuse analüüsi käsitlevat alaosa. Igasugune isikuandmete töötlemine riivab isiku põhiõigusi, enamasti isiku õigust eraelu puutumatusele, õigust informatsioonilisele enesemääramisele ja inimväärikuse põhimõtet, mis on igaühele tagatud põhiseaduse 
§-dega 10, 19 ja 26. Seega on andmekaitsealane mõjuhinnang tihedalt seotud põhiseaduslikkuse analüüsiga ja nendes esitatud mõttekäigud võivad osaliselt kattuda. 

Kokkuvõttes muudab see täiendus isikuandmete kaitse analüüsi seaduseelnõu menetlemisel kohustuslikuks ja nähtavaks osaks. See sunnib eelnõu koostajaid juba varajases etapis läbi mõtlema, kas isikuandmete töötlemine on vältimatu, millised on riskid isikute õigustele ja kuidas neid riske maandatakse.

HÕNTE § 43 lõige 22. Muudatusega pannakse eelnõu koostajale kohustus esitada seletuskirjas analüüs ja kokkuvõtlik hinnang eelnõu kooskõla kohta Eesti Vabariigi põhiseadusega, arvestades eelkõige põhiõigusi ja vabadusi. See hinnang ja analüüs tuleks esitada seletuskirja 3. osa „Eelnõu sisu ja võrdlev analüüs“ viimases alaosas.

Muudatusega soovitakse rõhutada, et põhiseaduspärasuse analüüs peab keskenduma eelkõige põhiõigustele ja vabadustele. Seaduseelnõu põhiseaduspärasuse hindamisel on kõige olulisem selgitada, kas eelnõu piirab isikute põhiõigusi või vabadusi, milline on riive eesmärk ning kas riive on sobiv, vajalik ja mõõdukas. Muude põhiseaduslike küsimuste käsitlemine on vajalik ulatuses, milles need on konkreetse eelnõu puhul asjakohased.

Analüüsi detailsusaste oleneb ilmselgelt eelnõu sisust ja eelnõus sisalduvate riivete intensiivsusest. Mida intensiivsem on eelnõuga kavandatav riive, seda põhjalikum peab olema põhiseaduspärasuse analüüs. Analüüs ei pea aga tingimata asuma 3. osa viimases alaosas, vaid selle võib esitada ka konkreetse sätte juures. Sellisel juhul tuleks põhiseaduspärasust käsitlevas alaosas esitada viide seletuskirja osale, kust on analüüs või selle osa leitav, kuid alati tuleb esitada kokkuvõtlik hinnang. Näiteks võib proportsionaalsustesti mõõdukuse hindamisel viidata seletuskirja mõjuanalüüsi osas esitatud pikemale selgitustele.

On selge, et mitte igasuguse eelnõu puhul ei pea põhiseaduspärasust põhjalikult analüüsima. Minimaalne, mis tuleb seletuskirjas esitada, on nimetada põhiõigused ja vabadused, mille riivamist hinnati, hinnang selle kohta, kas eelnõu on kooskõlas põhiseadusega, ning mõttekäik, kuidas selle järelduseni on jõutud. Abistav juhis selle kohta, millal ja kuidas põhiseaduspärasust analüüsida, on avaldatud Justiits- ja Digiministeeriumi veebilehel õigusloome juhendmaterjalide hulgas[footnoteRef:11]. [11:  Juhend on leitav JDM-i veebilehelt: Seaduseelnõuga kavandatavate muudatuste põhiseaduspärasuse analüüsi koostamise juhis (27.04.2026)] 


HÕNTE § 45 käsitleb eelnõu vastavust Euroopa Liidu õigusele. Paragrahvi sõnastust täpsustatakse ja ajakohastatakse eesmärgiga ühtlustada ning selgemini struktureerida seletuskirjas esitatavat teavet eelnõu seoste kohta Euroopa Liidu õigusega. Muudatuse eesmärk on suurendada läbipaistvust, parandada õigusloome kvaliteeti ning tagada Euroopa Liidu õiguse rakendamisega seotud valikute selgem põhjendamine.

Lõikes 1 sätestatakse üldnõue selgitada seletuskirjas eelnõu seost Euroopa Liidu õigusega. Sõnastust täpsustatakse, et hõlmatud on nii Euroopa Liidu määrused, direktiivid kui ka muud õigusaktid.

Muudatuse eesmärk on tagada, et igas eelnõus hinnatakse süstemaatiliselt selle seost Euroopa Liidu õigusega, sõltumata sellest, kas tegemist on ülevõtmise, rakendamise või muu seosega (näiteks Euroopa Liidu õigusega kooskõla tagamine või selle täpsustamine). See aitab vältida olukordi, kus Euroopa Liidu õiguslik mõõde jääb seletuskirjas käsitlemata. Loobutakse praktikas mitterakendunud nõudest esitada eelnõu reguleerimisalaga seotud EL-i õigusaktide ja nende tõlgendamiseks vajaliku kohtupraktika loetelu. Samuti kaotatakse kohustus seletuskirja 5. osas esitada uuesti rakendatava EL-i õigusakti number ja avaldamismärge, sest see info on leitav seletuskirja eelnevatest osadest.

Lõikes 2 täpsustatakse, et juhul kui eelnõu on vajalik Euroopa Liidu õigusakti riigisiseseks rakendamiseks, tuleb seletuskirjas viidata:
· eelnõu kohta heakskiidetud Eesti seisukohtadele;
· nende seisukohtade hilisematele muudatustele;
· Euroopa Komisjoni koostatud mõjuanalüüsile, kui see on olemas.

Muudatuse eesmärk on tagada Euroopa Liidu otsustusprotsessis kujundatud seisukohtade ja nende riigisisese rakendamise järjepidevus. Seejuures ei ole seletuskirjas vaja seisukohti ümber kirjutada, sellega ebamõistlikult seletuskirja mahtu suurendades, vaid esitada eelnõu seisukohast olulisim info. Seletuskirjas tuleb esitada veebilink, kust seisukohad ja nendega seotud info on leitavad. Oluliseks on peetud infot ka selle kohta, kas ja kuivõrd Eesti toetas õigusakti ettepanekut, kas vastuvõetud õigusakt vastas Eesti seisukohtadele ning millised olid olulisemad muudatused, mis Euroopa Liidu Nõukogu ja parlamendi menetlustes tehti pärast Eesti seisukohtade kujundamist.[footnoteRef:12]  [12:  EL-i õigusakti menetlust tasub põhjalikumalt kirjeldada eelkõige neil juhtudel, kui üle võetakse direktiivi, mille ettepanekut Eesti ei toetanud. ] 


Lõikes 3 sätestatakse kohustus selgitada liikmesriigile jäetud kaalutlusõiguse teostamist. Kui Euroopa Liidu õigusakt jätab rakendamisel valikuvõimalusi, tuleb seletuskirjas kokkuvõtlikult põhjendada tehtud valikuid, sealhulgas olukordi, kus kehtestatakse Euroopa Liidu õigusaktis sätestatust rangemad nõuded. Muudatuse eesmärk on suurendada normiloome läbipaistvust ning vältida põhjendamatut ülereguleerimist (nn gold-plating). Selgitamiskohustus võimaldab hinnata, kas kaalutlusõigust on kasutatud proportsionaalselt, eesmärgipäraselt ja õiguspoliitiliselt põhjendatult.

Lõikes 4 sätestatakse, et kui eelnõusse, mis on vajalik Euroopa Liidu õigusakti riigisiseseks rakendamiseks, on kavandatud ka üksnes riigisisesest vajadusest lähtuvad sätted, esitatakse käsitletavas seletuskirjaosas nende sätete loetelu. 

Euroopa Liidu õiguse rakendamise eelnõu puhul on lähtekohaks, et eelnõu koondab vaid Euroopa Liidu õigusest tulenevad vajalikud muudatused. Seda põhimõtet ei muudeta. Riigisiseste, rakendamisega mitteseotud sätete lisamine võib eelnõu menetlust venitada ja seeläbi ohustada Euroopa Liidu õigusakti tähtaegset rakendamist ning suurendada rikkumismenetluse riski. Kuivõrd praktikas siiski lisatakse Euroopa Liidu õigusakti rakendavatesse eelnõudesse ka riigisiseseid, rakendamisest eraldiseisvaid sätteid, on loetelu esitamise nõude eesmärk tagada nende sätete hõlbus eristatavus seletuskirjas. See aitab lugejal (sh kooskõlastajal ja menetlejal) kiiresti näha, milline osa eelnõust on seotud Euroopa Liidu õigusest tuleneva kohustuse täitmisega ning milline osa on riigisisene poliitikavalik, ning vähendab riski, et riigisisesed lisasätted „kaovad“ rakendamissätete hulka.

Lõikes 5 täpsustatakse Euroopa Liidu õigusaktide ülevõtmise ja rakendamise dokumenteerimist.

Direktiivi ülevõtmisel tuleb lisada seletuskirjale vastavustabel, mis kajastab direktiivi sätteid ja asjakohaseid riigisisese õiguse sätteid. Kui Euroopa Komisjon on üle võetava direktiivi jaoks koostanud vastavustabeli vormi, siis võib kasutada seda. Seejuures peab direktiivi üle võttev ministeerium korraldama Euroopa Komisjoni koostatud vastavustabeli vormi tõlkimise eesti keelde. Kui sellist tabelit ei ole, kasutatakse HÕNTE lisas sätestatud vastavustabeli vormi. See tagab ühtse lähenemise ning lihtsustab nii riigisisest kui ka Euroopa Komisjoni järelevalvet direktiivide korrektse ja täieliku ülevõtmise üle.

Direktiivide ülevõtmisest Euroopa Komisjoni teavitamisel on oluline esitada info kõigi ülevõtvate riigisisese õiguse sätete kohta, st teavitada ka neist kehtiva õiguse asjakohastest sätetest, mis juba tagavad vastavuse direktiivi teatud kohustuslikele nõuetele. Et vältida komisjoni teavitamiseks uute vastavustabelite koostamist ning puuduliku teavitamise tõttu Eesti suhtes rikkumismenetluse algatamist, sätestatakse kõnealuse lõike kolmanda lausega kohustus esitada vastavustabelis teave ka nende direktiivi sätete ülevõtmise kohta, mille puhul riigisisene õigus juba vastab direktiivi nõuetele.

Eelnõu kohaselt täiendatakse ka HÕNTE lisa, millega kehtestatakse direktiivide ülevõtmisel kasutatava vastavustabeli vorm, lisades tabelisse uuendusena värvikoodil põhineva vastavuse hindamise süsteemi (nn valgusfoori põhimõte). Valgusfoori põhimõttel tuleb teave esitada olenemata sellest, kas kasutatakse komisjoni väljatöötatud või HÕNTE lisas olevat vastavustabeli vormi. 

Muudatuse eesmärk on suurendada vastavustabelite ülevaatlikkust, võrreldavust ja läbipaistvust ning ühtlustada praktikat direktiivide ülevõtmise hindamisel. Kehtiva vastavustabeli vormiga võrreldes on tabelisse lisatud märkelahter, mis tuleb vastava värviga tähistada. Kommentaarilahtris tuleb värvivalikut lühidalt põhjendada. 

🟢 Roheline – minimaalne ülevõtmine. Rohelisega tähistatakse säte siis, kui direktiivi säte võetakse üle üksnes miinimumnõuete ulatuses. Siia alla kuuluvad olukorrad, kus direktiiv jätab liikmesriigile valikuõiguse, millises ulatuses sätet rakendada, sättest on selgelt tuvastatav n-ö miinimumnõue ning eelnõu kohaselt võetaksegi säte üle minimaalses ulatuses. Samuti tuleb roheliseks märkida olukord, kus direktiivi sätte ülevõtmine on direktiivi järgi kohustuslik ja liikmesriigil kaalumisruumi ei ole. Rohelisega tuleb tähistada ka selline direktiivi säte, mille puhul kehtiv õigus on juba direktiivi sättega kooskõlas ning seadust muuta ei ole vaja. 

🔴 Punane – laiem ülevõtmine. Punasega tähistatakse direktiivi säte, mis võetakse üle laiemalt kui direktiivis ette nähtud miinimum. Siia liigituvad olukorrad, kus direktiivi sättes on olemas selgelt tuvastatav miinimum, aga eelnõu kohaselt minnakse sellest kaugemale, samuti olukorrad, kus eelnõu säte on direktiivi kohustuslikust nõudest ulatuslikum või rangem, näiteks kui nõuet kohaldatakse direktiiviga võrreldes suuremale sihtrühmale, laiemas ulatuses vmt. 

🟡 Kollane – muud juhud. Kollasega tähistatakse direktiivi sätted, mis ei liigitu ei rohelise ega punase alla. Siia jäävad näiteks järgmised olukorrad: 
· Direktiivi säte jätab liikmesriigile võimaluse valida mitme samaväärse lahenduse vahel, näiteks direktiiv näeb ette nõude sätestada liikmesriigi vastutav asutus, kuid ei ütle ette, mis asutus see peab olema.
· Miinimumnõue ei ole direktiivi sättest selgelt tuvastatav, näiteks direktiiv näeb ette sanktsiooninormid, kuid ei täpsusta, millises menetluses neid sanktsioone kohaldada tuleks. 
· Direktiiv annab võimaluse midagi lubada, kuid riik otsustab seda võimalust mitte kasutada. 
· Kehtiv Eesti õigus sätestab direktiivi nõuetega võrreldes rangemad nõuded või rangemad standardid ja neid eelnõu kohaselt ei muudeta. 

Ülevaatlikkuse ja selguse huvides võib eelnõu koostaja lisada tabelisse teisi värve. Sel juhul tuleb tabelis esitada ka vastava värvi selgitus. 

Oluline on märkida, et värvikood ei asenda sisulist selgitust, vaid on visuaalne abivahend, et vastavuse tase kiiresti tuvastada. Värvisüsteemi kasutamine ei muuda direktiivide ülevõtmise sisulisi nõudeid, vaid täpsustab nende dokumenteerimise ja esitamise viisi vastavustabelis.

Lõige 6. Kui eelnõu sisuks on Euroopa Liidu määruse rakendamine, siis tuleb seletuskirja 5. osas esitada loetelu määruse artiklitest, mille rakendamiseks on vaja Eesti õigust muuta. Kuna määrus on otsekohalduv, ei ole selle ülevõtmine vajalik, kuid riigisisese õiguse kohandamine võib olla vajalik näiteks menetlusnormide, pädevusnormide või sanktsioonide sätestamiseks. Nimetatud loetelu tagab selguse selle kohta, millises ulatuses ja millistel põhjustel riigisisest õigust muudetakse.

HÕNTE § 46, milles on nõuded eelnõu seletuskirjas sisalduvale mõjuanalüüsile, sõnastatakse tervikuna ümber. Paragrahvi senist ülesehitust ei säilitata, et tagada kooskõla HÕNTE § 24 lõikega 3.

Paragrahvi pealkirjas ja tekstis kasutatakse mitmuse (mõjud) asemel ainsust (mõju). Terminit „mõju“ kasutatakse ainsuses, kuna tegemist on abstraktse ja loendamatu nimisõnaga, mis tähistab nähtust või protsessi tervikuna. Seaduse mõju hindamisel käsitletakse normi üldist toimet ja selle avaldumist eri valdkondades, mitte eraldiseisvaid loendatavaid üksikmõjusid. Ainsus väljendab, et mõju on üks terviknähtus, millel on erinevad aspektid (nt majanduslik, sotsiaalne, keskkondlik mõju). Seetõttu on ainsuse kasutamine keeleliselt täpsem ja kooskõlas õiguskeele tavaga (nt „mõju hindamine“, „mõju analüüs“) ning tagab terminoloogilise selguse ja ühtsuse. Termini „mõju“ mitmuslikku vormi (mõjud) kasutatakse kehtivas HÕNTE-s ka teistes sätetes, kuid eelnõu kohaselt muudetakse seda üksnes § 1 lõikes 6, §-s 46 ning § 40 lõike 1 punktis 6, kuna just nende sätete sõnastusest sõltub, kuidas nimetatakse seletuskirja vastavat peatükki ning millisel kujul käsitletakse mõju hindamise tulemeid. Teistes HÕNTE sätetes esinevat sõnakuju „mõjud“ ei muudeta, kuna mitmuse kasutamine neis ei takista sätte tähenduse mõistmist. 

Kehtiv § 46 sisaldab üpris vähe infot selle kohta, kuidas seletuskirja mõjuanalüüsi koostada. Ainuke sisuline nõue on, et selgitama peab seaduse rakendamisest tulevat mõju kuues eri valdkonnas: sotsiaalne mõju, mõju riigi julgeolekule ja välissuhetele, majanduslik mõju, mõju elu- ja looduskeskkonnale, mõju regionaalarengule ning mõju riigi ja kohaliku omavalitsuse korraldusele. Loetelu on jäetud lahtiseks, mis tähendab, et sisuliselt tuleb hinnata igasugust otsest ja kaudset mõju.

Muus osas ei anta HÕNTE §-s 46 suuniseid mõjuanalüüsi koostamiseks. Kui mõju hindamise süsteem enam kui 14 aastat tagasi loodi, oli selle keskne idee, et olulise mõjuga eelnõude puhul peab mõjuanalüüs olema põhjalikum võrreldes muude eelnõudega. Selleks nähti ette lahendus, et eelnõu koostaja peab esmalt hindama, kas eelnõust tulenev mõju on oluline, ning kui ta tuvastab olulise mõju, tuleb seletuskirjale lisada veel ka mõjude analüüsi aruanne.[footnoteRef:13] Praktikas see regulatsioon ennast õigustanud ei ole ning aastate jooksul on taolisi aruandeid koostatud vaid üksikuid. Juurdunud on, et mõjuanalüüs sisaldub seletuskirjas alati, ning üldjuhul on ka mõjuanalüüsi põhjalikkus proportsionaalne eelnõu mahuga. Seetõttu on kavas loobuda olulisuse tuvastamise nõudest ja põhjalikuma mõjuanalüüsi kohustusest. [13:  Metoodika, kuidas tuleks mõju olulisus tuvastada, on ette nähtud mõjude hindamise metoodikas: Mõjude hindamise metoodika.] 


HÕNTE § 46 sätete rakendamist on kavas selgitada juhendmaterjalis „Mõju hindamise metoodika“[footnoteRef:14] ning HÕNTE käsiraamatus. Uue mõju hindamise metoodika kavand on eelnõu koostamise ajal esitatud kooskõlastamiseks ja arvamuse avaldamiseks. Uuendamise eesmärk on tagada, et metoodika oleks HÕNTE-ga kooskõlas ning pakuks õigusloomega tegelevatele ametnikele selgeid juhiseid, kuidas algatuskirja või eelnõu koostamisel muudatuste mõju hinnata.  [14:  Mõjude hindamise metoodikat on kinnitatud Vabariigi Valitsuse reglemendi alusel ja kehtinud alates 2012. aastast. Seda muudeti viimati 2021. aastal. Juhendmaterjal kohaldub lisaks õigusakti mõju hindamisele ka arengukavade koostamisele ja Eesti seisukohtade kujundamisele Euroopa Liidu asjades.] 


Mõju hindamise süsteemi ei ole kavas põhimõtteliselt ümber korraldada. Endiselt jäävad kehtima nõuded tuua välja mõjutatud sihtrühmad ja valdkonnad. Lisatakse kolm põhimõtet, mida mõju hindamisel tuleb järgida, ning sätestatakse selgemad kriteeriumid, millal kavandada õigusakti järelhindamine.

Lõikega 1 nähakse ette, et seletuskirja osas „Seaduse mõju“ antakse hinnang seaduse rakendumisel avalduvale tulemusele ja mõjule. Hinnangu sõna viitab sellele, et enne muudatuste rakendumist mõju hinnates on tulemuseks igal juhul prognoos ehk hinnang. Enne muudatuse rakendamist – või selle katsetamist – ei saa tuvastada põhjuslikku seost ega rääkida tegeliku mõju hindamisest.

Lisaks eristatakse lõikes 1 tulemuse ja mõju hindamist. Tulemus on muudatuse otsene ja vahetu tulem või tagajärg, mõju seevastu pikaajaline ja struktuurset laadi muutus. Seaduse mõju hinnates tuleb käsitleda nii tulemusi kui ka mõju.

Tabel 1. Muudatuse tulemuse ja mõju võrdlus.
	
	Tulemus (outcome)
	Mõju (impact)

	Tähendus
	Poliitikavaliku otsene ja vahetu tulem või tagajärg
	Pikaajaline struktuurne muutus käitumismustrites, majanduses või keskkonnas 

	Aeg
	Lühike või keskmine aeg (kuni paar aastat pärast poliitika rakendumist)
	Pikaajaline – sageli ilmneb alles mitme aasta pärast. 

	Mõõdetavus
	Kvantitatiivselt mõõdetav või vahetult jälgitav.
	Keeruline mõõta, põhjuslik seos on raskesti tuvastatav. Eri tegurite koosmõju.

	Näide
	Tulumaksu määra langetamisel väheneb inimeste maksukoormus. Riigieelarve tulud vähenevad. 
	Tarbimine suureneb, majanduskasv hoogustub, inflatsioon suureneb.



Lõikega 2 nähakse ette, et mõju analüüsimisel võetakse aluseks sisulised muudatused, mis vajaduse korral koondatakse (esimene lause), ning et alati tuuakse välja mõjutatud sihtrühmad, sealhulgas kui mõju avaldub üksikisikutele (teine lause). Sisulise muudatuse all mõeldakse ühe või mitme õigusnormi muutmist, millega soovitakse saavutada praktikas avalduvat tulemust või mõju. Sisuliste muudatuste selgitamine on mõju hindamise eeldus ehk teisisõnu ei saa mõju hinnata ilma, et selgitatakse, mis praktikas muutub võrreldes kehtiva olukorraga. Sisulisi muudatusi tuleb niikuinii käsitleda ka seletuskirja teistes osades, eelkõige sisukokkuvõttes ja eesmärgi osas.

Nõue tuua analüüsis välja mõjutatud sihtrühmad ei ole iseenesest uus, kuid siiani tulenes see Vabariigi Valitsuse kinnitatud mõjude hindamise metoodikast. Nüüd tuuakse nõue määruse tasandile, kuna mõjutatud isikute ja nende arvu väljaselgitamine on oluline info eelnõu edasiseks menetlemiseks, sh otsustamiseks. Eraldi nimetatakse sättes üksikisikuid ehk inimesi, et rõhutada inimesekeskset vaadet mõju hindamisel. 

Lõikes 3 loetletakse peamised mõjuvaldkonnad, milles avalduvat mõju hinnatakse. Nagu kehtivaski õiguses, on loetelu jäetud lahtiseks. Valdkondade loetlemise eesmärk on tagada, et ükski võimalik otsene või kaudne mõju ei jääks tähelepanu alt välja. See ei tähenda, et mõjuanalüüs peab olema üles ehitatud valdkondade kaupa, vaid et see info peab olema seletuskirjas esitatud. HÕNTE-s loetletud valdkondi täpsustatakse juhendmaterjalis „Mõju määratlemise kontrollküsimustik“.[footnoteRef:15] [15:  Kontrollküsimustik on leitav JDM-i veebilehel: Mõjude määratlemise kontrollküsimustik | Justiits- ja Digiministeerium (27.04.2026).] 


Esimese nelja valdkonna puhul – sotsiaalmõju, julgeolek, majandus ja digiareng – on tegemist laiade ning riigi jaoks oluliste poliitikavaldkondadega. Enamiku uute õigusaktidega kaasneb sotsiaalne ja majanduslik mõju, lisaks on viimastel aastatel suurenenud riigi julgeoleku tugevdamisele suunatud õiguslike algatuste hulk. Mõju riigi välissuhetele ei ole enam vaja eraldi nimetada, et loetelu oleks üldisem. Lisaks on välissuhtlus pigem viis ühiskondlike hüvede saavutamiseks (julgeolek, konkurentsivõime), mitte lõppeesmärk. Selle asemel viidatakse loetelus turvalisusele, sealhulgas küberturvalisusele.

Sotsiaalse mõju juures on kavas eraldi rõhutada mõju lastega peredele. Paljudel poliitikamuudatustel on otsene või kaudne mõju peredele, mis võib erineda mõjust üksikisikule ning ei pruugi üldise sotsiaalse mõju käsitluse raames piisavalt esile tulla. Samuti võib mõju erineda tulenevalt pereliikmete arvust (paljulapselised pered) või peremudelist. 

Senisega võrreldes on täiesti uue valdkonnana kavas lisada loetelusse mõju digiarengule. Muudatuse eesmärk on tagada, et õigusliku algatuse puhul oleks teadvustatud, kas ja kuidas mõjutab see Eesti digiühiskonna arengut[footnoteRef:16], sealhulgas nii inimeste igapäevaelu kui ka ettevõtjate tegevust. Valdkond hõlmab selliseid teemasid nagu avalikud teenused, digiriik ja sideühenduste kvaliteet: [16:  Digiühiskonda võib defineerida kui ühiskonda, kus digitehnoloogia ning info- ja kommunikatsioonitehnoloogia on igapäevaelu keskne osa. Digitehnoloogia, andmed ja ühenduvus on lõimitud inimeste igapäevatoimingute, ettevõtluse ja riigivalitsemisega, et parandada elukvaliteeti ja suurendada riigi konkurentsivõimet. ] 

· avalikud teenused – teenuste kättesaadavus, kasutuskogemus ja ligipääsetavus, andmete esitamine, info- ja aruandluskoormus, teenuse läbipaistvus jm;
· digiriik – andmekasutus ja andmehaldus, tehisaru kasutus, andmetöötluse läbipaistvus ja kontrollitavus, riigi IKT juhtimine jm;
· sideühendused – sideühenduste kvaliteet, sidetaristu toimepidevus ja turvalisus. 

Digiriigi oluline osa on hästitoimivad avalikud digiteenused. Õigusakti koostamisel tuleb arvestada, et kui kavandatakse tehnoloogilist lahendust, oleks see kujundatud kuluefektiivselt, kvaliteetselt ja koosvõimeliselt, ning arvestaks info- ja kommunikatsioonitehnoloogia juhtimise põhimõtteid. Avalike digiteenuste ja muude tehnoloogiliste lahenduste kavandamisel tuleb eelnõu seletuskirjas selgitada, kuidas täpselt on planeeritud lahenduse arendamine ja rakendamine. Üldjuhul esitatakse vastav teave seletuskirja 7. osas (vt kavandatav HÕNTE § 47 lg 3). Tegemist on riigi tegevuste ja kulude ja vaatest olulise infoga, kuid enamasti ei mõjuta see vahetult inimesi ega ettevõtjaid – mõju neile avaldub läbi tõhusate, toimivate ja kasutajasõbralike avalike teenuste.

HÕNTE-s esitatud loetelu viimased kolm valdkonda – keskkond, võrdsed võimalused ja regionaalareng – on Euroopa Liidu tasandil horisontaalsed põhimõtted, millega tuleb poliitikakujundamisel arvestada. Samuti on need riigi sees olulised valdkonnad ja seotud jätkusuutliku arenguga.

Mõju võrdsetele võimalustele ei ole kehtivas HÕNTE-s eraldi valdkonnana nimetatud, vaid see on liigitatud kontrollküsimustikus sotsiaalse mõju alla. Valdkonna olulisuse ja mõju latentse iseloomu tõttu tuuakse see edaspidi aga HÕNTE tasandile. Võrdse kohtlemise põhimõte on sätestatud võrdse kohtlemise seaduses, mille kohaselt ei või isikuid diskrimineerida nende rahvuse, rassi, nahavärvuse, usutunnistuse, vanuse, puude, seksuaalse sättumuse ega DNA ülesehituse ja sellest johtuvate pärilikkusriskide või geneetiliste omaduste tõttu.[footnoteRef:17] Võrdsed võimalused hõlmavad ka soolist võrdõiguslikkust, mida reguleerib soolise võrdõiguslikkuse seadus, ning mille kohaselt on sooline võrdõiguslikkus naiste ja meeste võrdsed õigused, kohustused, võimalused ja vastutus tööelus, hariduse omandamisel ning teistes ühiskonnaelu valdkondades osalemisel.[footnoteRef:18] Võrdsete võimaluste hindamisel tuleb arvestada ka ligipääsetavusega – nii füüsilises ruumis kui ka digimaailmas.  [17:  Vt VõrdKS § 1 lg 1 ja § 3 lg 1.]  [18:  SoVS § 3 lg 1 p 1.] 


Kui eelnõuga kavandatav muudatus riivab oluliselt põhiseaduse §-s 12 sätestatud võrdsuspõhiõigust, siis tuleb muudatuse põhiseaduspärasust analüüsida vastavalt põhiseaduspärasuse kontrollskeemile. Vastav analüüs esitatakse seletuskirja 3. osas. Mõju hindamisel varem esitatud infot kordama ei pea, vajadusel piisab viitamisest. 

Täpsemad soovitused, kuidas hinnata mõju võrdsetele võimalustele, digiarengule ja teistele valdkondadele, esitatakse mõju määramise kontrollküsimustikus. 

Lõikega 4 nähakse ette tasakaalustatuse ehk objektiivsuse põhimõte, mille kohaselt tuleb mõju hinnata tasakaalustatult, kirjeldades soovitud mõju kõrval ka muud otsest või kaudset mõju, sealhulgas riske ja määramatust. 

Põhimõtete kehtestamine mõju hindamise nõuetes on senisega võrreldes uus lähenemine. Õiguslikud algatused on erineva ulatusega. Alati ei ole võimalik ette näha konkreetseid reegleid, mis igas olukorras oleksid rakendatavad ja otstarbekad. Kavandatav lähenemine jätab õigusloojale suurema loomingulise vabaduse otsustamaks, kuidas sisukas mõjuanalüüs üles ehitada ja milliseid meetodeid kasutada.

Objektiivsuse põhimõttega rõhutatakse, et mõju hindamisel peab arvestama nii soovitud ehk positiivset mõju kui ka negatiivset mõju ja riske. On oluline märkida, et õigusakti mõju hindamisele ei seata sõltumatuse nõuet, sest ministeeriumid täitevvõimu asutustena ei saa olla poliitiliselt sõltumatud. Objektiivsuse põhimõte seevastu aitab tagada, et mõjuanalüüsis ei piirdutaks vaid soovitud eesmärkide kirjeldamisega, vaid hinnatakse mõju tervikuna. Lisaks on seletuskirja teiste osade eesmärk peaasjalikult põhjendada algatuse vajalikkust, mistõttu ei pruugita seal võimalikku ebasoodsat mõju välja tuua. Seega loob mõjuanalüüs võimaluse – aga ka kohustuse – vaadelda algatuse mõju tasakaalustatult.

Objektiivsuse põhimõtte juures on eraldi välja toodud kohustus selgitada, kas õigusaktiga lisanduvad haldusvälistele isikutele (ettevõtjatele, inimestele või kolmanda sektori organisatsioonidele) uued kohustused või piirangud või suureneb olemasolev koormus. Halduskoormuse all tuleks mõista õigusaktis sätestatud kohustusega kaasnevat koormust ja kulu ettevõtjatele, inimestele või kolmanda sektori organisatsioonidele. Kui see ei ole ebaproportsionaalselt ressursimahukas, tuleks halduskoormuse muutust hinnata kvantitatiivselt, st rahas või ajas.

Lõikega 5 nähakse ette teadmuspõhisuse põhimõte. Teadmuspõhisus hõlmab lisaks teadus- ja tõenduspõhistele teadmistele ka muud olemasolevat teadmist. Näiteks võib selleks olla huvirühmadelt laekunud tagasiside, muudatuse kontekst, oskusteave, eksperdiarvamus, rakenduspraktika, varasem kogemus jm. Seega tuleb mõju hindamisel arvestada igasuguse olemasoleva teabega, mis võib olla asjakohane, mitte üksnes akadeemiliste või rakendusuuringutega. Lõikes tuuakse välja, et mõju hindamisel kasutatud allikatele tuleb viidata, sama nõue on kehtivas HÕNTE-s.

Uue lähenemisena on kavas sõnaselgelt esile tõsta, et mõjuanalüüsis võib andmete, protsesside või seoste kirjeldamiseks kasutada infograafikat. Infograafika all mõistetakse andmete, protsesside ja seoste kujutamiseks kasutatavaid vahendeid, mis võimaldavad esitada infot lihtsustatud ja selgemal kujul. Enim kasutatakse selleks tabeleid, diagramme, protsessi- ja hierarhiajooniseid, kaarte, ajajooni, ikoone jm. Muudatuse eesmärk on suunata õigusaktide koostajaid rohkem kasutama graafilise esitamise võimalusi olukordades, kus see aitab parandada seletuskirja arusaadavust.

Lõikega 6 sätestatakse proportsionaalsuse põhimõte, mille kohaselt hinnatakse olulisema mõjuga muudatusi põhjalikumalt ja esmajärjekorras. Proportsionaalsuse põhimõtte keskne eesmärk on tagada, et hindamise käigus tuvastatakse justnimelt see mõju teravik, mille analüüsimisse pannakse rohkem ressurssi (aega, raha, teadmisi). Seejuures tasub rõhutada, et mõju olulisus on kontekstispetsiifiline ning ei HÕNTE-s ega mõju hindamise metoodikas ei ole kavas määratleda terminit „olulisus“. Eelnõuga kavandatavad muudatused võivad olla olulised kogumis või ka eraldi, samuti võib mõju ühiskondlikul tasandil olla pigem marginaalne, kuid ühele kindlale sihtrühmale või valdkonnale siiski äärmiselt oluline. Näiteks muudatus, mille sihtrühm on väike absoluutarvudes, võib olla eriti oluline mõnele ühiskonnagrupile (nt eakad, üksikvanemad jt). 

Selge sõnumi vaatest on oluline, et mõjuanalüüs oleks üles ehitatud proportsionaalselt: olulisemat mõju käsitletakse seletuskirjas esmajärjekorras (vastandina eelnõu struktuuril põhinevale järjestusele) ning peamised järeldused tuuakse seletuskirjas selgelt esile. Tasub rõhutada, et peamised mõjuanalüüsi järeldused tuleb esitada juba seletuskirja sisukokkuvõttes (HÕNTE § 41 lõike 2 punkt 3).

Lõikega 7 sätestatakse, millistel juhtudel tuleb eelnõusse kavandada õigusakti järelhindamine. Järelhindamine kavandatakse siis, kui seaduse rakendamisega kaasneb märkimisväärne risk või määramatus. Lisaks korratakse Riigikogu otsuses „Õigusloomepoliitika põhialused aastani 2030“ sätestatut, et alati nähakse järelhindamise kohustus ette siis, kui olulise mõjuga seaduseelnõu VTK on erandlikult jäetud kiireloomulisuse tõttu koostamata.[footnoteRef:19] [19:  Riigikogu 12.11.2020 otsus „Õigusloomepoliitika põhialuste aastani 2030 heakskiitmine“ (ÕPPA), p 12.4.1.] 


Kokkuvõtvalt tuleb järelhindamine kavandada kahel juhul: 
1) eelnõukohase seaduse rakendamisega kaasneb märkimisväärne risk või määramatus;
2) eelnõukohane seadus on olulise mõjuga, kuid kiireloomulisuse tõttu ei koostatud algatuskirja.

Kehtivas HÕNTE-s on kehtestatud mõningad nõuded järelhindamise aruande sisule[footnoteRef:20], samuti nõue, et järelhindamise kohustus tuleb esitada seletuskirjale lisatavas mõjude analüüsi aruandes[footnoteRef:21]. Seoses mõju olulisuse hindamise kohustuse kaotamisega vajab täpsustamist ka see, millistel juhtudel tuleb järelhindamine kavandada. [20:  Vt HÕNTE § 1 lõige 6.]  [21:  Vt HÕNTE § 46 lõike 3 punkt 7.] 


Eelnõuga on kavas siduda järelhindamise kohustus riski või määramatusega, mis seaduse rakendamisega kaasneb. Traditsiooniliselt vaadeldakse riski hindamisel kahte tegurit: tõenäosust, et risk realiseerub, ja tagajärge, kui risk realiseerub. Tunnused, mis viitavad suurele riskile, võivad olla:
· pöördumatu või raskesti parandatav tagajärg (nt teise pensionisamba vabatahtlikuks muutmine);
· lai sihtrühm, sh haavatavad sihtrühmad;
· süsteemne mõju paljudes valdkondades (nt muudatused kütuse- või elektriturul);
· oluline eelarve- või kulurisk tulevikus.

Määramatus tähendab, et puudub piisav teadmus võimalike tulemuste ja mõju kohta. Tunnused, mis viitavad suurele määramatusele, võivad olla: uudne regulatsioon, vastuolulised või puudulikud tõendid praktikast või teaduskirjandusest, keeruline mõjuahel (mõju sõltub paljudest teguritest) ja käitumuslik määramatus (nt tarbimiskäitumise muutumine turu reguleerimisel). 

Teine kriteerium järelhindamise kavandamiseks ei ole iseenesest uus, vaid tuleneb Riigikogu heakskiidetud õigusloomepoliitika põhialustest. Selle kohaselt nähakse järelhindamise kohustus ette siis, kui olulise mõjuga seaduseelnõu väljatöötamiskavatsus on erandlikult jäetud kiireloomulisuse tõttu koostamata. Siinkohal tasub korrata, et eelnõukohase määrusega ei ole kavas määratleda „mõju olulisuse“ terminit, vaid seda võib käsitleda kui määratlemata õigusmõistet, mis sisustatakse konkreetse muudatuse asjaolusid arvesse võttes. Seeläbi jäetakse ka huvirühmadele (ja teistele osapooltele) võimalus juhtida tähelepanu, kui nende hinnangul on muudatus piisavalt oluline, et kavandada õigusakti järelhindamine. Ka praktika on näidanud, et objektiivsete kriteeriumide põhjal ei ole võimalik alati tuvastada mõju olulisust.

Kokkuvõttes on järelhindamine poliitikakujundamise tsükli viimane osa, mis seob omavahel probleemi, mida soovitakse lahendada, ning saavutatud tulemuse. Kui õigusakti eelnõu mõjuanalüüs (ex-ante) hindab seda, milline on plaanitud muudatustega kaasnev soovitud ja soovimatu mõju, siis õigusakti mõju järelhindamine (ex-post) on vajalik selleks, et mõista, kas kehtestatud normid on oma eesmärgi täitnud või mitte. Järelhindamine on justkui eelnõu koostamise käigus tehtud mõjuanalüüside tagasisidesüsteem.

Järelhindamist tehakse teisteski poliitikakujundamise protsessides, eelkõige arengukavade ning struktuurivahenditest rahastatud poliitika elluviimisel. Kui õigusakti muudatus on vahetult seotud mõne arengukavast tuleneva tegevusega, on põhjendatud hinnata selle mõju arengukava hindamise käigus. Samas võib järelhindamine olla vajalik ka juhtudel, kus õiguslik muudatus ei ole seotud ühegi hinnatava arengudokumendiga. 

Kindlasti ei oleks mõistlik sätestada järelhindamise kohustust kõikides – ega isegi mitte enamikus – eelnõudes. Näiteks ei ole seda asjakohane nõuda tehniliste või haldusesiseste muudatuste puhul. Samuti ei pruugi järelhindamine olla mõttekas mõne väärtuspõhise otsuse puhul, kus eesmärk ei ole üheselt mõõdetav ning regulatsioon ja tulemus ei ole kausaalses seoses. Seetõttu on säte kavandatud nii, et järelhindamise kohustuse üle otsustamine oleks paindlik ning arvestaks konkreetse eelnõu sisu, valdkonda ja eesmärki.

HÕNTE § 47 sätestab nõuded seletuskirja seitsmendale osale, milles käsitletakse seaduse rakendamise mõju riigi ja kohaliku omavalitsuse tegevustele ning kuludele ja tuludele. Paragrahv sõnastatakse tervikuna ümber, kuid selle eesmärk ja põhisisu jäävad üldjoontes samaks. 

Paragrahvi pealkirjas asendatakse sõnad „rakendamisega seotud“ sõnadega „rakendamisega kaasnevad“. Praegu kehtiva § 47 pealkirja sõnastuse tõttu tekib valeseos „seaduse rakendamisega seotud riik ja kohalik omavalitsus“. Pealkirja ümber sõnastades saab sellist valeseost vältida. 

Lõike 1 sisu laiendatakse, sätestades, et seletuskirja osas „Seaduse rakendamisega kaasnevad riigi ja kohaliku omavalitsuse tegevused, eeldatavad kulud ja tulud“ antakse ülevaade seaduse rakendamiseks vajalikest tegevustest ja korralduslikest muudatustest ning hinnatakse seaduse mõju riigi ja kohaliku omavalitsuse üksuse kuludele ja tuludele. Võrreldes kehtiva sõnastusega tuuakse juba lõikes 1 välja, et lisaks kuludele tuleb hinnata mõju ka tuludele. Samuti lisatakse viide korralduslikele muudatustele, mis praegu tuleneb HÕNTE § 46 lõike 1 punktist 6. 

Kehtiva HÕNTE § 47 sõnastuse puhul on tähelepanu juhitud probleemile, et see justkui ei kohusta selgitama eelarvelist mõju olukorras, kus muudatuse tulemusena riigi jaoks kulud või tulud vähenevad. Kehtiv sõnastus viitab üksnes rakendamiseks vajalikele kuludele ning rakendamisega saadavatele tuludele. Kavandatava sõnastusega tagatakse, et seletuskirjas tuleb kajastada mõlemas suunas mõju nii tuludele kui ka kuludele.

Võrreldes kehtiva sõnastusega tõstetakse lõikesse 1 viide kohaliku omavalitsuse üksustele ja neile avalduvale korralduslikule ja eelarvelisele mõjule, mis praegu on sätestatud lõikes 2. Arvestades kohaliku omavalitsuse autonoomiat, sh finantsautonoomiat, peaks mõju kohaliku omavalitsuse üksustele käsitlema samuti üldreegli tasandil. HÕNTE § 6 lõige 2 näeb ette, et kohaliku omavalitsuse üksusele kohustuse kavandamise korral tuleb eelnõus nimetada, kas kohustus on kohaliku omavalitsuse üksusele seadusega pandav riiklik kohustus, millega seotud kulud kaetakse eraldisega riigieelarvest. Seletuskirja 7. osas tuleb anda ülevaade, kas eelnõu sisaldab riiklikke kohustusi kehtestavaid sätteid.

Lõikega 2 täpsustatakse, mis info tuleb seletuskirjas esitada eelarvelise mõju kohta. Kui seaduse rakendamine mõjutab asutuse, kohaliku omavalitsuse üksuse või riigieelarvet, siis hinnatakse kulude ja tulude rahalist muutust ning esitatakse lisavahendite katmise allikas. Kui rakendamiseks on vaja lisavahendeid riigieelarvest, tuleb selgitada, millal plaanitakse neid taotleda.

Esiteks sisaldab lõige täpsustust, et eelarvelist mõju tuleb hinnata olenemata sellest, kas see avaldub asutuse, kohaliku omavalitsuse üksuse või riigieelarve tasandil. Kehtiva HÕNTE § 47 sõnastus viitab üksnes riigiasutustele (lõige 1) ja kohaliku omavalitsuse üksustele (lõige 2). Muudatusega soovitakse hõlmata kõiki avaliku sektori asutusi, mitte üksnes riigiasutusi, ning rõhutada kohustust hinnata mõju riigieelarvele. Tasub märkida, et muudatus, mis mõjutab kulusid või tulusid asutuse tasandil, ei pruugi mõjutada vahetult riigieelarvet, samuti vastupidi. 

Hinnata tuleb tulude ja kulude muutust. Võimaluse korral selgitatakse mõju tegevuspõhisele eelarvele, tuues välja, millised programmi tegevused on muudatustega seotud. 
 
Jätkuvalt tuleb seletuskirjas esitada lisavahendite vajaduse korral nende katmise allikas, kuid lisandub kohustus selgitada, millal plaanitakse neid vahendeid taotleda. Muudatuse eesmärk on tagada, et eelnõu koostamisel mõeldakse senisest paremini läbi õigusaktist tulenev lisavajadus ning selle taotlemine. Igal juhul tuleb eelnõu koostajal arvestada, et kui riigieelarvest lisavahendeid ei eraldata, tuleb lisavajadus katta eelnõu koostaja eelarvest. 

Lõike 3 eesmärk on tagada, et seletuskirjas oleks esitatud teave infotehnoloogilise lahenduse, sealhulgas infosüsteemi kohta, mille arendamine on vajalik seaduse rakendamiseks. Eelnõu koostamisel on oluline läbi mõelda rakendamiseks vajalikud infotehnoloogilised muudatused ja kooskõlastada need asjaomaste asutustega. Praktikas ei piisa üksnes märkusest, et seaduse rakendamiseks tuleb muuta infosüsteemi. Kui lahenduse sisu, maksumus, ajakava ja vastutus jäävad täpsustamata, võib seaduse rakendamisel selguda, et vajalikku arendust ei ole võimalik kavandatud tähtajaks ellu viia või et selleks puuduvad vajalikud vahendid. See võib omakorda takistada seaduse rakendamist, suurendada kulusid ning tingida vajaduse hiljem muuta jõustumisaega. Seetõttu loob säte otsustajatele ja kooskõlastajatele tervikliku ülevaate seaduse rakendamise tehnilistest ja eelarvelistest eeldustest ning võimaldab hinnata, kas kavandatud jõustumisaeg on realistlik. 

Kehtiva HÕNTE §-s 47 ei ole eraldi käsitletud tehnoloogiliste lahendustega kaasnevat kulu riigile. Kuna siiani puuduvad nõuded, millist infot tuleb tehnoloogiliste arenduste kohta esitada, on praktika olnud väga erinev. Harvad ei ole näited, kus seletuskirjas nenditakse, et eelnõukohase seaduse rakendamiseks on vaja arendada infosüsteemi, kuid puudub igasugune info kulude, nende katmise ja tööde tegemise kohta. Kui need küsimused on eelnõu koostamisel läbi mõtlemata ja kooskõlastamata, võib tekkida olukord, kus tööde tegemiseks vajaminevat lisarahastust ei saada ning tööd ei valmi tähtajaks.
Teenuste arendamisega seotud valikute tegemisel pakub teenuse omanikele, otsustajatele ja poliitikakujundajatele tuge juhend „Digiteenuse omaniku ja pakkuja valik“[footnoteRef:22]. Juhend aitab välja selgitada, milliseid digiteenuseid peaks riik ise osutama ja millised saaks usaldada erasektorile. [22:  Avalike digiteenuste omaniku ja pakkuja valik | Avalike digiteenuste disainimise tööriistakast. (28.04.2026)] 


Nähakse ette, et kui seaduse rakendamiseks on vaja arendada infosüsteemi või muud tehnoloogilist lahendust, tuleb seda kirjeldada, tuues välja:

1) millist infotehnoloogilist lahendust on vaja muuta või milline uus lahendus on vaja luua; 
2) kas ja milliseid uue tehnoloogia võimalusi, sealhulgas tehisaru, kasutatakse; 
3) mis on muudatuse hinnanguline kulu, sealhulgas ülalpidamiskulu, ja kas on olemas vahendid tööde tegemiseks; 
4) tööde teostamise esialgne ajakava; 
5) tööde kvaliteetse tegemise eest vastutav asutus.  

Punkt 1. Seletuskirjas tuleb nimetada olemasolev infotehnoloogiline lahendus, mida on vaja muuta, või kirjeldada uut lahendust, mis tuleb seaduse rakendamiseks luua. Infotehnoloogilise lahendusena käsitatakse infosüsteemi, selle osa või funktsiooni ning muud digitaalset lahendust või teenust, mida on vaja seaduse rakendamiseks luua või muuta. Infotehnoloogilise lahendusena käsitatakse näiteks registri tehnilist lahendust, andmevahetus- või menetluslahendust, veebiportaali, rakendust, keskset teenusekomponenti või olemasoleva infosüsteemi uut funktsiooni. 

Seadusemuudatusega seotud lahendust tuleb kirjeldada sellise täpsusega, et oleks arusaadav, millise seadusest tuleneva ülesande või tööprotsessi täitmist see toetab, milliseid olemasolevaid süsteeme muudatus puudutab ning kas lahendus eeldab andmevahetust teiste süsteemidega. Kui sobiv lahendus on riigis juba olemas, tuleb võimaluse korral kaaluda selle kasutamist või edasiarendamist, et vältida samalaadsete lahenduste põhjendamatut dubleerimist. Seletuskiri ei pea sisaldama tehnilist projekti ega detailset süsteemiarhitektuuri, kuid esitatud teave peab võimaldama hinnata arenduse ulatust ja seost kavandatava regulatsiooniga. 

Infotehnoloogilise lahenduse muutmisena käsitatakse ka selle kasutusest kõrvaldamist või asendamist muu lahendusega. Süsteemi lõpetamine mõjutab riigi infosüsteemi arhitektuuri, andmevahetust, tööprotsesse ja kulusid ning võib eeldada andmete säilitamise, ülekandmise või arhiveerimise korraldamist. Seetõttu tuleb ka sellised muudatused seletuskirjas märkida.

Punkt 2. Seletuskirjas tuleb märkida, kas infotehnoloogilises lahenduses kasutatakse tehisaru tehnoloogiat, ning kasutamise korral selgitada selle eesmärki ja rolli (ehk milleks seda tehnoloogiat kasutatakse). Näiteks võib tehisaru kasutada andmete või dokumentide liigitamiseks, mustrite ja kõrvalekallete tuvastamiseks, teksti või kokkuvõtete koostamiseks, menetleja toetamiseks või suhtluse automatiseerimiseks. Ühtlasi saab eelnõu seletuskirjas kirjeldada, millises tööprotsessi etapis tehisaru kasutatakse ning kas selle väljund on abistav või soovituslik. Vajaduse korral tuleb avada ka inimese ja süsteemi ülesannete jaotus ning põhilised riskide maandamise meetmed, sealhulgas arvestada Euroopa Parlamendi ja nõukogu määrusest (EL) 2024/1689[footnoteRef:23] tulenevate nõuetega.  [23:  Euroopa Parlamendi ja nõukogu määrus (EL) 2024/1689, millega kehtestatakse tehisintellekti käsitlevad ühtlustatud normid.] 


Tehisaru on üks võimalik tehnoloogiline vahend, mitte eesmärk omaette ega ainus automatiseerimise viis. Lahendus võib põhineda ka reeglipõhisel automatiseerimisel, andmete automaatsel kontrollimisel või vahetamisel, menetlustoimingute automaatsel käivitamisel või muul tehnoloogial. Seetõttu tuleb tehisaru kasutamist kaaluda, lähtudes tegelikust vajadusest, lisaväärtusest, kulutõhususest ja riskidest. Punktiga ei kohustata tehisaru kasutama. Kui seda ei kasutata, piisab selle märkimisest eelnõus. 

Punkt 3. Seletuskirjas tuleb esitada arenduse hinnanguline kogukulu, arvestades nii lahenduse loomise või muutmisega kaasnevaid ühekordseid kulusid kui ka selle kasutuselevõtule järgnevaid ülalpidamiskulusid. Ühekordsete kulude hulka võivad kuuluda näiteks kulud analüüsile, arendusele, liidestamisele, testimisele, andmete korrastamisele, turbe- ja vastavushindamisele ning koolitamisele. Ülalpidamiskulud võivad hõlmata majutust, litsentse, tehnilist tuge, hooldust, perioodilist seiret, mudelite või andmete ajakohastamist. 

Arvutuse täpsus sõltub eelnõu ettevalmistamise etapist, kuid hinnangu alused ja peamised kulukomponendid peavad olema selgitatud. Lisaks tuleks selgituskirjas selguse huvides märkida, kas kavandatud töödeks on vahendid olemas, millisest eelarvest kulud kaetakse ja kas on vaja taotleda lisavahendeid. Nii välditakse olukorda, kus õigusnorm jõustub enne selle rakendamiseks vajaliku tehnilise võimekuse või rahastuse olemasolu. Kui täpset maksumust ei ole veel võimalik kindlaks määrata, tuleb esitada põhjendatud vahemik või esialgne hinnang ning selgitada, millal ja kuidas seda täpsustatakse. 

Eelnõu koostajatel tuleb arvestada, et kui õigusaktist tulenevaid lisavajadusi eelarveläbirääkimistel ei rahuldata, tuleb lisavahendid leida valitsemisala eelarvest. 

Punkt 4. Tööde esialgne ajakava peab näitama, kas infotehnoloogiline lahendus on võimalik valmis saada enne seaduse jõustumist või hiljemalt ajaks, mil vastavat normi tuleb rakendada (kui on jõustumise erisäte). Ajakavas tuleb võimaluse korral ja vastavalt eristada peamised etapid, näiteks äri- ja süsteemianalüüs, arendus või hankemenetlus, testimine, kasutuselevõtt ja üleminekuperiood. Arvestada tuleb ka sõltuvust teistest arendustest, riigieelarve menetlusest, hangetest, andmete korrastamisest, liidestuste loomisest ja turvanõuete täitmisest. Esialgne ajakava ei pea olema projektiplaani täpsusega, kuid see peab võimaldama hinnata kavandatud jõustumis- ja rakendustähtaja teostatavust. 

Punkt 5. Seletuskirjas tuleb nimetada asutus, kes vastutab tööde kvaliteetse tegemise eest. Vastutav asutus peab tagama, et arendus vastab õigusaktist tulenevatele eesmärkidele ja nõuetele, on kasutatav, turvaline, koosvõimeline ning valmib kokkulepitud ulatuses ja ajaks. Vastutus hõlmab üldjuhul arendusvajaduse sisulist juhtimist, asjaomaste osaliste kaasamist, rahastamise ja ajakava koordineerimist, tööde vastuvõtmist ning lahenduse edasise haldamise korraldamist. Kui arenduse tegemisse on kaasatud mitu asutust või väline arenduspartner, tuleb nimetada üks selge riigipoolne põhivastutaja ning vajaduse korral kirjeldada teiste osaliste ülesandeid. Välise arenduspartneri kasutamine ei anna riigipoolset vastutust üle arenduspartnerile. Vastutaja nimetamine aitab vältida ülesannete hajumist ning tagab, et seaduse rakendamiseks vajalikku lahendust juhitakse tervikuna ja kvaliteetselt. 

Lõikes 4 esitatakse nõue märkida seletuskirjas selgesõnaliselt, kui seaduse rakendamine riigi või kohaliku omavalitsuse üksuse kulusid või tulusid ei mõjuta. Nõue sisaldub kehtiva HÕNTE § 47 lõigetes 3 ja 4, seetõttu ei ole tegemist uue kohustusega. Info on vajalik eelkõige eelarve planeerimise vaatest ning edasises õigusloomeprotsessis otsuste tegemisel.

Paragrahvist 47 jäetakse välja kehtiv lõige 5, mis sätestab, et kui kulud kaetakse osaliselt või täielikult Euroopa Liidu vahenditest, märgitakse seletuskirjas Euroopa Liidu vahendite osakaal. Osaliselt tuleneb nõue edaspidi lõikest 2, mis näeb ette üldisema kohustuse esitada lisavahendite katmise allikas. Välja jääb aga nõue viidata Euroopa Liidu vahendite osakaalule kui väga spetsiifiline nõue.

HÕNTE § 50 pealkirja ja lõike 1 punkti 1 muudatused. Lõike 1 punkt 1 sätestab info, mis tuleb esitada seletuskirja 10. osas „Eelnõu kooskõlastamine, huvirühmade kaasamine ja avalik konsultatsioon“ adressaatide kohta, kellele on eelnõu kooskõlastamiseks või arvamuse ja ettepanekute saamiseks esitatud. Kehtivas loetelus on nimetatud huvirühmad. Sätte rakendamise praktika on olnud ebaühtlane. Sageli on märgitud üksnes huvirühmade valdkond (näiteks keskkonnaühendused), kuid konkreetsete organisatsioonide nimesid ega nendega konsulteerimise või nende kaasamise vorme ei märgita. Selleks, et suurendada HÕNTE § 50 abil otsustusprotsesside selgust, läbipaistvust ja osapoolte vastutust, ühtlustatakse § 50 lõike 1 punktis 1 kasutatavad terminid Riigikantselei avatud valitsemise teekaardil (2023) kasutatavate terminitega. Loetelusse lisatakse esindusorganisatsioonid. See tähendab, et seletuskirjas tuleb nimetada ka konkreetsed esindusorganisatsioonid, kes eelnõust puudutatud huvirühmi esindavad. Samasugune täiendus tehakse paragrahvi pealkirjas. 

HÕNTE § 58 kehtivas tekstis kasutatakse sõna „osundama“ (’tsiteerima’) vales tähenduses. Silmas peetakse seaduse sätetele viitamist. Keelevea parandamiseks asendatakse paragrahvi tekstis sõna „osundama“ sõnaga „viitama“. 

HÕNTE § 65 lõike 1 punkti 7 muutmine on seotud § 50 muutmisega, vt § 50 selgitusi. 

HÕNTE § 65 lõige 2, millega nähakse ette kohustus lisada määruseelnõu seletuskirjale mõjuanalüüs, kui määruse rakendamisega kaasneb eeldatavasti oluline mõju, tunnistatakse kehtetuks. Muudatus seondub mõju olulisuse tuvastamise nõude kaotamisega. Määruse mõju tuleb endiselt seletuskirjas hinnata, kuid eraldi aruannet olulise mõju korral esitama ei pea. Praktikast ei ole teada ühtegi näidet, kus määruseelnõule oleks lisatud taoline eraldi aruanne.

HÕNTE § 661 – eelnõu jõustumissätte kohaselt jõustuvad eelnõus sisalduvad nõuded 1. jaanuaril 2027. Rakendussätte kohaselt hakkab Justiits- ja Digiministeerium uute nõuete täitmist kontrollima alates 1. märtsist 2027. Seega on ette nähtud kahekuuline üleminekuaeg. Eelnõud, mis on ette valmistatud ja kooskõlastamisele esitatud enne 1. märtsi 2027, peavad vastama vähemalt senistele HÕNTE nõuetele. Eelnõud ja algatuskirjad, mis esitatakse esimesele kooskõlastusringile 1. märtsil 2027 või hiljem, tuleb koostada ja vormistada juba uute nõuete järgi. 

HÕNTE § 662 – HÕNTE § 41 lõikes 2 sätestatud lihtsa keele nõude kohaldamiseks nähakse ette kaheaastane üleminekuaeg. Pikem üleminekuaeg on vajalik, sest lihtsas keeles sisukokkuvõtte koostamine eeldab võrreldes tavapärase selge ametikeelega erinevaid metoodilisi oskusi, sealhulgas teksti kohandamist sihtrühmale ja selle arusaadavuse kontrollimist. Enne nõude kohaldamist tuleb koostada juhend- ja näidismaterjalid, korraldada eelnõude koostajatele koolitusi ning kujundada asutustes sobiv töökorraldus. Samuti võimaldab üleminekuaeg nõuet praktikas katsetada ja ühtlustada, et vältida selle erinevat tõlgendamist ning tagada sisukokkuvõtete tegelik arusaadavus, mitte üksnes nõude formaalne täitmine.
 
HÕNTE lisa muutmise kohta vt § 45 selgitusi. 

Paragrahviga 2 sätestatakse HÕNTE muudatuste jõustumisaeg, milleks on 1. jaanuar 2027.

[bookmark: _Toc468454674]3. Eelnõu vastavus Euroopa Liidu õigusele

Eelnõu ei ole seotud Euroopa Liidu õigusega.

4. Määruse mõju

Eelnõuga kavandatakse järgmisi muudatusi:

· Õigusakti mõju hindamisele kohalduvaid nõudeid muudetakse. 
· Muudetakse nõudeid infole, mis tuleb seletuskirjas esitada eelnõu vastavuse kohta Euroopa Liidu õigusele. 
· Muudetakse VTK nimetust, eesmärki ja nõudeid selle sisule. Uue kohustusena tuleb VTK koostajal analüüsida automatiseerimisel põhinevate lahenduste võimalikkust ja otstarbekust.
· IKÜM-i kohane andmekaitsealane mõjuhinnang tuleb esitada seletuskirja kolmanda osa eelviimases alaosas ja eelnõu põhiseaduspärasuse analüüs tuleb esitada alati seletuskirja kolmanda osa viimases alaosas. 
· Seletuskirja sisukokkuvõttele kehtestatakse lihtsa keele nõue.
· Täpsustatakse nõudeid infole, mis tuleb seletuskirjas esitada seaduse rakendamisega kaasnevate riigi ja kohaliku omavalitsuse tegevuste ning kulude ja tulude kohta.
· Loobutakse õigusloomeprotsessis kontseptsiooni koostamisest. 
· Täpsustatakse normitehnilisi nõudeid.




Sihtrühm – õigusloomega tegelevad ametnikud

Kavandatud muudatustel on otsene ja vahetu mõju ministeeriumides ja Riigikantseleis õigusloomega tegelevatele ametnikele, kes valmistavad ette seadus- ja määruseelnõusid ning väljatöötamiskavatsusi (algatuskirju). HÕNTE-ga on kehtestatud nõuded Vabariigi Valitsuse koostatavate õigusaktide eelnõudele ja seletuskirjadele. Kohati üpris üksikasjalike nõuete eesmärk on tagada, et eelnõu oleks õiguspärane, kooskõlas kehtivate õigusaktidega ning terminoloogiliselt täpne. Seletuskiri peab olema informatiivne, selge ja põhjalik. 

Ametnike igapäevatöös võtab arvestatava aja enese kurssi viimine HÕNTE nõuetega ja nende nõuete järgimine, mistõttu vajab igasugune muudatus teatavat aega kohanemiseks. Enim mõjutab see õigusloomejuriste, kelle kokkupuude õigusloomega on pidev ja regulaarne ning kes toetavad oma organisatsioonides ka teisi eelnõude koostajaid. Ministeeriumide töökorraldus õigusaktide ettevalmistamisel on siiski väga erinev ning seetõttu hõlmab sihtrühm lisaks juristidele ka valdkonna sisueksperte, analüütikuid, keeletoimetajaid, Euroopa Liidu küsimustega tegelevaid ametnikke jt. Oma haldusala poliitika kujundamine, sh õigusloome, on ministeeriumi peamine ülesanne. 

Tabel 2. Teenistujate arv ministeeriumides ja Riigikantseleis, 2025. aasta andmed[footnoteRef:24] [24:  Avaliku sektori statistika: avaliku sektori statistika | Rahandusministeerium. (28.04.2026)] 

Joonis 1. Justiits- ja Digiministeeriumile esitatud väljatöötamiskavatsuste ja seaduseelnõude arv aastatel 2014–2025

Aasta jooksul koostatakse ministeeriumides keskmiselt enam kui 100 seaduseelnõu ja umbes 30 VTK-d (joonis 1). Määruseelnõusid on oluliselt rohkem – 2024. aastal esitati kooskõlastamiseks 94 Vabariigi Valitsuse määruse eelnõu ning 373 ministri määruse eelnõu.[footnoteRef:25]  [25:  Andmed määruseelnõude kohta põhinevad eelnõude infosüsteemi väljavõttel ning võivad sisaldada kordusi, https://eelnoud.valitsus.ee/main/mount/share/home/review (27.04.2026).] 


Muudatuste kavandamisel püüti arvestada, et uute nõuete lisandumine ei paisutaks tarbetult seletuskirja mahtu ega suurendaks seeläbi õiguslooja töökoormust eelnõu materjalide ettevalmistamisel. Mahukad ja keerulised seletuskirjad on probleem ka kaasamise vaatest, sest need raskendavad eelnõu läbitöötamist ja suurendavad tagasiside andmisele kuluvat aega. Seletuskirja nõudeid täiendatakse Euroopa Liidu õigusele vastavust puudutavas osas, mis võib kaasa tuua teksti lisandumist. 

Õigusloomega tegelevate ametnike koormust vähendavad VTK – edaspidi algatuskirja –  sisunõuete lihtsustamine ja mõju olulisuse hindamise kohustuse kaotamine. Töökoormust suurendavad eelkõige muudatused, mis puudutavad seletuskirjas Euroopa Liidu õigusakti rakendamise kohta info esitamist ning eelarveliste tulude ja kulude hindamist. Kohanemist eeldavad ka seletuskirja sisukokkuvõtte lihtsakeelsuse nõue ning muudatused mõju hindamise nõuetes.

Infotehnoloogiliste lahenduste läbimõtlemine eelnõu ettevalmistamise käigus võib suurendada töökoormust, kuid mõju on pigem väike ja avaldub üksnes selliste eelnõude puhul, mille rakendamine eeldab infotehnoloogilise lahenduse loomist, muutmist või kasutusest kõrvaldamist. Muudatus parandab otsuste kvaliteeti ja läbipaistvust, aitab varakult hinnata arenduse vajalikkust, maksumust, ajakava, rahastust ja vastutust ning vähendab seaduse rakendamise viibimise ja planeerimata kulude riski. Põhjendatud kaalutluste väljatoomine toetab andmepõhist otsustamist.

Lisakohustus on kahtlemata ka see, et õigusloojal tuleb edaspidi algatuskirja etapis kaaluda automatiseerimisel põhinevat lahendusviisi ja seda selgitada. Kavas ei ole ette näha üksikasjalikke nõudeid, kuidas automatiseerimisel, sealhulgas tehisaru tehnoloogial, põhinevaid lahendusi analüüsida, sest valdkond areneb kiiresti ja taoline nõue on õigusloomes uus. Tegemist võib olla pelgalt mõtteharjutusega võimaliku kasutuspraktika tuvastamiseks, aga ka juba töös olevate algatuste kirjeldamisega. Sätte eesmärk ei ole formaalne või struktureeritud analüüs, vaid sisuline kaalumine, kas regulatsiooni eseme mingis etapis on võimalik kasutada infotehnoloogilist lahendust, ning selle kaalumise järelduse esitamine algatuskirjas. Eriti võib see kõne alla tulla pikalt muutumatuna püsinud õigusaktide puhul. Kui tehniline lahendus on silmanähtavalt võimatu või ebaotstarbekas, piisab lühikesest selgitusest. Välistatud ei ole, et analüüs tellitakse väliselt eraõiguslikult isikult (tehnoloogiaettevõtja, uuringufirma), samuti saavad ministeeriumid kasutada oma haldusalasisest IT-majade ressurssi. Samas on ministeeriumidel suur otsustusruum, kuidas kavandatavat nõuet sisustada, ning kindlasti ei teki sellega kohustust automatiseerimisel või tehisarul põhineva lahenduse kasuks otsustada. 

Seletuskirja arusaadavuse parandamiseks kehtestatakse eelnõuga lihtsa keele nõue sisukokkuvõttele. Nagu eespool selgitatud, hõlmab lihtsakeelse teksti koostamine keelelist reduktsiooni, mõistetavuse suurendamist ja info kohandamist. Ministeeriumide vaatest eeldab see metoodiliste oskuste arendamist õigusloomega tegelevate ametnike hulgas, mis omakorda võib tähendada koolitusvajadust ja sellega kaasnevat kulu. Kuigi ei ole välistatud, et teatud juhtudel on mõttekas osta lihtsakeelse teksti koostamise teenust sisse eraõiguslikelt pakkujatelt, siis üldjuhul eeldab lihtsas keeles kirjutamine lähteteksti ja valdkonna head tundmist, mistõttu on põhjendatud, et need oskused oleksid ametnikkonna hulgas olemas. 

Nõuet, et seletuskirja sisukokkuvõte peab olema koostatud lihtsas keeles, on kavas kohaldada kaks aastat pärast sätte jõustumist. See annab ministeeriumidele piisava aja uue korraga kohanemiseks.

Eelnõu kohaselt muudetakse nõudeid mõju hindamisele. Võib eeldada, et uute nõuete rakendumise järel vähenevad seletuskirja mõjuanalüüsis tekstikordused ja kohati sisutühjad laused mõju olulisuse hindamise kohta[footnoteRef:26], mõjuanalüüsid muutuvad objektiivsemaks ja paremini struktureerituks. Soov on toetada senisest rohkem graafiliste lahenduste, näiteks jooniste, tabelite, skeemide, loetelude jm infograafika kasutamist, samuti võiks paraneda riskide väljaselgitamine ning tulude ja kulude kvantifitseerimine. Mõjuanalüüsi kvaliteeti aitab parandada analüütilise lisakompetentsi kaasamine (nt õiguslooja koostöö analüütikute või analüüsiosakonnaga, analüüside tellimine väljastpoolt). Samas on mõju hindamist puudutavad nõuded senisest lihtsamad ja vähem tehnilised ning lubavad paindlikumalt üles ehitada analüüsiosa ja esitada järeldusi. [26:  Kehtivad mõju hindamise nõuded näevad ette, et mõju olulisuse tuvastamiseks tuleb hinnata nelja kriteeriumi – mõju ulatust, sagedust, sihtrühma suurust ja ebasoovitavaid riske – kolmepalliskaalal: väike, keskmine, suur. Praktikas on see toonud kaasa selle, et suure osa mõjuanalüüsist moodustavad hinnangud mõju kriteeriumidele ning sisulisi selgitusi tulemuste ja mõju kohta esitatakse vähe. ] 


Tasub rõhutada, et mõju hindamisele kohalduvad nõuded on kujundatud nii, et need ei eelda erialaseid teadmisi analüüsimeetoditest või andmekogumisest, ning on seetõttu järgitavad erineva pädevusega ametnikele. Praktika on näidanud, et mõjuanalüüse koostavad nii õigusloomejuristid, analüütikud kui ka valdkonna sisueksperdid. Kuigi hea õigusloome vaatest on eesmärk jõuda olukorda, kus kõik mõjuanalüüsid on stabiilselt hea kvaliteediga, tuleb nõuete kavandamisel arvestada ministeeriumide piiratud ressursiga. Näiteks peavad nõuded olema piisavalt selged, et ka alustav õigusloomeametnik suudaks neid järgida. Kuigi Justiits- ja Digiministeeriumi hinnangul valmivad parimad mõjuanalüüsid (ja seletuskirjad) eri pädevusega inimeste koostöös, seda nõuete järgimise eelduseks ei seata. 

Kokkuvõttes on eelnõuga kavandatavatel muudatustel märkimisväärne mõju õigusloomega tegelevatele ametnikele ja ministeeriumidele. Agregeeritud kogumõju on paraku raske hinnata, sest ministeeriumide õigusloomepraktika on erinev. Osa ministeeriumide jaoks on kohanemisvajadus tõenäoliselt minimaalne, sest suurt osa lisanduvast infost kajastatakse seletuskirjades juba praegu ning mõjuanalüüsid vastavad eelnõuga kavandatavatele põhimõtetele. Kohanemisperioodil suureneb tõenäoliselt ministeeriumide õigusosakondade töökoormus, sest küsimustega pöördutakse esmajärjekorras just sinna. Justiits- ja Digiministeerium toetab teisi ministeeriume nõustamise ja koolitustega. 

Kaudsed sihtrühmad ja teisene mõju

Vaatamata asjaolule, et HÕNTE kohaldub Vabariigi Valitsuse õigusloomele, ei piirdu mõjutatud sihtrühm vaid täitevvõimuga. Riigikogus järgitakse eelnõu vormistamisel Riigikogus menetletavate eelnõude normitehnika eeskirja[footnoteRef:27], mis on seaduseelnõu ja seletuskirja puudutavas osas praegu vastavuses HÕNTE-ga. Kuna muudatused on peamiselt seotud väljatöötamiskavatsuse (uue nimega algatuskiri) nõuetega, mõjuanalüüsi koostamisega ning seletuskirja muude osade sisule täpsemate nõuete esitamisega, saab Riigikogu enesekorraldusõigusest lähtuvalt otsustada ka, et neid muudatusi nad Riigikogu normitehnika eeskirja ei kavanda. [27:  Riigikogus menetletavate eelnõude normitehnika eeskiri: Riigikogus-menetletavate-eeln-ude-normitehnika-eeskiri.pdf (28.04.2026).] 


[image: ]

Joonis 2. HÕNTE muutmisest otseselt ja kaudselt mõjutatud sihtrühmad

Ligikaudu 90% Riigikogus vastuvõetud seadustest on algatanud Vabariigi Valitsus.[footnoteRef:28] Seega mängib Eesti õiguskorra kujundamisel olulist rolli, millised nõuded on Vabariigi Valitsus kehtestanud enda õigusloomele ning kuidas neid nõudeid praktikas järgitakse. Kaudselt võib HÕNTE muutmine mõjutada laia ringi õigusloome või õiguse rakendamisega kokkupuutuvaid institutsioone ja isikuid (joonis 2). [28:  2025. aastal oli 87% Riigikogus vastuvõetud seadustest algatanud Vabariigi Valitsus (Riigikogu statistika: Statistika – Riigikogu). ] 


Eraldi tasub esile tõsta mõju kohaliku omavalitsuse üksustele. 1. juulil 2026. aastal jõustus kohaliku omavalitsuse korralduse seaduse (KOKS) muudatus, mis näeb ette, et kohaliku omavalitsuse üksuse volikogu ja valitsuse määruse eelnõule ja seletuskirjale kohaldatakse samu normitehnilisi nõudeid, mis Vabariigi Valitsus on kehtestanud Vabariigi Valitsuse ja ministri määruse eelnõu kohta. Sisuliselt tähendab see, et HÕNTE määrusi puudutav osa kohaldub ka kohaliku omavalitsuse organitele – volikogudele ja linna- või vallavalitsustele. Kui eelnõude puhul oli vastav nõue KOKS-is ka varem – küll erinevas sõnastuses – siis seletuskirjade puhul on tegemist uue nõudega.

Kavandatavatest muudatustest puudutavad kohaliku omavalitsuse üksusi vaid need, mis kohalduvad määruseelnõudele, näiteks ei mõjuta kohalikku tasandit muudatused VTK (uue nimega algatuskiri) regulatsioonis. Lisaks ei ole asjakohased mitmed Euroopa Liidu õiguse rakendamist käsitlevad HÕNTE sätted. Küll aga tuleb kohaliku omavalitsuse üksustel arvestada mõju hindamise kohustuse jm nõuetega. Eesti Linnade ja Valdade Liidu hinnangul muutub kohaliku omavalitsuse määrusloomeprotsess oluliselt analüütilisemaks ja ressursimahukamaks.[footnoteRef:29] Tasub siiski rõhutada, et mõju tuleneb eelkõige KOKS-i muudatusest, mitte niivõrd HÕNTE muutmisest. Tegelik mõju sõltub ka sellest, mil määral kasutavad kohaliku omavalitsuse üksused edaspidi võimalust kehtestada volikogu määrusega täpsem kord õigusaktide ja seletuskirjade normitehniliste nõuete rakendamiseks. Juulis jõustunud KOKS 
§ 7 lõike 4 kohane volitusnorm tagab kohaliku omavalitsuse üksusele enesekorralduse võimaluse HÕNTE nõuete järgimisel. [29:  Eesti Linnade ja Valdade Liit tõi eelnõu kooskõlastuskirjas välja, et eelnõukohase määruse jõustumise järel muutub kohaliku omavalitsuse üksuste määrusloomeprotsess oluliselt analüütilisemaks ja ressursimahukamaks. Eelkõige puudutab see mõjuanalüüsi, sihtrühmade määramist, kulude ja tulude hindamist ning tehnoloogiliste lahenduste vajaduse analüüsi. Praktikas tähendab see, et määruse eelnõu koostamine ei piirdu enam üksnes normitehniliselt korrektse vormistamisega, vaid eeldab sisulist mõju hindamist ja põhjendamist. ] 


Muudatus, millega kehtestatakse seletuskirja sisukokkuvõtte lihtsakeelsuse nõue, puudutab eelkõige inimesi, kellel on tavapärasest erinev keeleoskus. Peamise sihtrühma moodustavad inimesed, kellel on psüühiline erivajadus (intellektipuue või teatud neuroerinevus, nt düsleksia), aga lihtne keel on abistav ka näiteks ajutiselt vähese keeleoskusega inimestele (nt sisserändajad ja teise keele õppijad) ning inimestele, kelle keeleoskus on halvenenud õnnetuse või haiguse tagajärjel. Muudatuse eesmärk on luua suuremale hulgale sihtrühmadele eeldus ja võimalus neid puudutavate otsuste kujundamisel kaasa rääkida. Sotsiaalministeeriumi andmetel elab Eestis umbes 55 000 psüühilise erivajadusega inimest.[footnoteRef:30] Eesti Puuetega Inimeste Koja andmetel esineb intellektipuue 1–2%-l elanikkonnast.[footnoteRef:31] Muu emakeele kui eesti keelega inimesed moodustavad elanikkonnast ligikaudu 32%, kuid seal hulgas on ka inimesed, kelle eesti keele oskus on väga hea ja kes muudatuse sihtrühma seetõttu ei kuulu.[footnoteRef:32]    [30:  Sotsiaalministeerium: Uuring: paremad teadmised psüühilise erivajadusega inimeste kohta aitaksid muuta Eesti ühiskonda mõistvamaks | Sotsiaalministeerium.]  [31:  Eesti Puuetega Inimeste Koja veebileht: Intellektipuue ja ennetus | Ajakiri Sinuga.]  [32:  Statistikaameti andmed 2021. aasta rahva ja eluruumise loenduse põhjal (tabel RL21434).] 


Kokkuvõttes on eelnõuga kavandatavate muudatuste eesmärk parandada eelnõude ja seletuskirjade kvaliteeti, toetada algatuskirjade sagedasemat koostamist ning tagada, et loodavate õigusaktide kooskõla Eesti Vabariigi põhiseadusega on piisava põhjalikkusega analüüsitud. Seeläbi aitavad muudatused kaasa hea õigusloome põhimõtete järgimisele. Õigusloome, mis on kaasav, ettenähtav, teadmuspõhine ja põhiseadusega kooskõlas, on omakorda demokraatliku õigusriigi toimimise nurgakivi.





Tabel 3. Kokkuvõte eelnõu võimalikust mõjust: soovitud tulemused ja võimalikud riskid
	Soovitud tulemused ja mõju

	· VTK (algatuskirja) koostamine lihtsustub, algatuskirjad on lühemad ja kompaktsemad. Kaasatavate ajakulu algatuskirjaga tutvumisel ja tagasiside andmisel väheneb. Paraneb varajane kaasamine. 

	· Mõju hindamisele kehtestatud nõuded on põhjendatud. Paraneb mõjuanalüüsi loetavus ja ülevaatlikkus, oluline info on kergemini leitav (vähem struktuurset liigendamist, tekstikordusi ja sisutühja teksti). Suurem rõhk on analüüsi objektiivsusel ja teadmuspõhistel järeldustel. 

	· Põhiseaduspärasuse analüüs ja andmekaitsealane mõjuhinnang on seletuskirjas paremini leitavad. Eelnõu põhiseaduspärasust hinnatakse tervikuna. Väheneb risk, et kavandatakse sätteid, mis ei ole kooskõlas põhiseadusega. 

	· Seletuskirja sisukokkuvõte on lihtsasti loetav ja annab selge ülevaate eelnõu olemusest. 

	· Kui eelnõu vajadus tuleneb EL-i õigusest, tagatakse, et seletuskirjas viidatakse varasemale protsessile, st Eesti seisukohtade kujundamise etapile. Selgelt eristatakse muudatused, mis tulenevad EL-i õigusest või riigisisesest vajadusest. Huvirühmadel ja Riigikogu liikmetel on parem ülevaade otsuste kujunemisest. 

	· Järelhindamised muutuvad süsteemsemaks ja nende arv suureneb. Õigusloojale on selge, millal tuleb kavandada järelhindamine. Väheneb risk muudatusteks, mis viiakse ellu ja n-ö unustatakse. 

	· Suureneb HÕNTE sätete selgus, vähenevad küsitavused ja mitmeti tõlgendamine. 

	· Vabariigi Valitsuse õigusloomes järgitakse senisest enam hea õigusloome põhimõtteid, suureneb üldine usaldus õigusloomeprotsessi vastu.

	Riskid ja negatiivne mõju

	· Risk, et algatuskirjad muutuvad sisult üldisemaks, mistõttu on lahenduste kooskõla muude õigusaktide või õiguse põhimõtetega raske selles etapis hinnata.

	· Keeruline on prognoosida, kuidas rakendub ellu kohustus algatuskirja etapis hinnata automatiseerimisel põhinevaid lahendusi. Muudatus toob kaasa töökoormuse suurenemise.

	· Nõudeid seletuskirjas esitatavale infole täiendatakse, eelkõige seoses EL-i õigusaktidega. Õigusloomega tegelevate ametnike koormus võib suureneda infotehnoloogiliste arendustega kaasneva kulu hindamisega seoses. 

	· Mõju hindamise süsteemi ümberkujundamine toob kaasa teatava määramatuse rakendumises. 

	· Kohustust kasutada seletuskirja sisukokkuvõttes lihtsat keelt võidakse tõlgendada erinevalt, mistõttu on raske prognoosida, milliseks sisukokkuvõtted kujunevad.

	· HÕNTE muutmine võib tingida vajaduse muuta ka Riigikogu normitehnika eeskirja. 

	· Muudatused mõjutavad KOKS-i kaudu kohaliku omavalitsuse määrusloomet. Väiksematel omavalitsusüksustel võib olla keeruline HÕNTE nõudeid järgida. 

	· Muudatustega kohanemine võtab teatava aja, üleminekul on vaja ministeeriume toetada.



5. Määruse rakendamisega seotud tegevused, vajalikud kulud ja määruse rakendamise eeldatavad tulud

Eelnõukohase määruse rakendamisel ei ole rahalist mõju riigi ega kohaliku omavalitsuse üksuste eelarvele. Töökorralduslik mõju avaldub ministeeriumides õigusakte ettevalmistavatele ametnikele (täpsem info on esitatud seletuskirja 4. osas). 
[bookmark: _Toc468454678]6. Määruse jõustumine

Määrus jõustub 1. jaanuaril 2027. Eelnõuga muudetakse algatuskirjade, eelnõude ja seletuskirjade koostamise nõudeid, mistõttu vajavad eelnõude koostajad muudatustega tutvumiseks ja töökorralduse kohandamiseks üleminekuaega. Seetõttu kohaldab Justiits- ja Digiministeerium uusi nõudeid alates 1. märtsist 2027 esmakordselt kooskõlastamisele esitatud algatuskirjade ja seaduseelnõude suhtes.
HÕNTE § 41 lõikes 2 sätestatud lihtsa keele nõudele nähakse ette kaheaastane üleminekuaeg, sest selle rakendamine eeldab eraldi metoodilisi oskusi. Üleminekuaja jooksul koostatakse juhendmaterjalid, korraldatakse koolitusi ja kujundatakse ühtne rakenduspraktika.

[bookmark: _Toc468454679]7. Eelnõu kooskõlastamine, huvirühmade kaasamine ja avalik konsultatsioon
Eelnõu esitati kooskõlastamiseks järgmistele asutustele ja organisatsioonidele: ministeeriumid, Riigikantselei (sh Riigikantselei Euroopa Liidu sekretariaat), Riigikogu Kantselei, õiguskantsler, Riigikontroll, Vabariigi Presidendi Kantselei, Eesti Linnade ja Valdade Liit, Riigi Tugiteenuste Keskus, Vabaühenduste Liit, Eesti Koostöö Kogu, Eesti Kaubandus-Tööstuskoda, Eesti Infotehnoloogia ja Telekommunikatsiooni Liit, Eesti Väike- ja Keskmiste Ettevõtjate Assotsiatsioon, Tartu Ülikooli õigusteaduskond, sotsiaalteaduslike rakendusuuringute keskus (RAKE), Tallinna Tehnikaülikooli Ragnar Nurkse innovatsiooni ja valitsemise instituut, Praxis, Centar, Arenguseire Keskus.

Saabunud ettepanekud ja tagasiside on esitatud seletuskirja lisaks olevas kooskõlastustabelis (lisa). 

Liisa-Ly Pakosta
justiits- ja digiminister

